Азамат Абдураимов: «Ўйлайманки, Олимпия терма жамоамиз ЎФФнинг истиқболли лойиҳаларидан бири бўлади» / CHAMPIONAT.asia\nАзамат Абдураимов: «Ўйлайманки, Олимпия терма жамоамиз ЎФФнинг истиқболли лойиҳаларидан бири бўлади»\n10 окт 13:53\nТеглар : Азамат Абдураимов\nСобиқ ҳужумчи, 1994 йилги Осиё ўйинлари ғолиби Азамат Абдураимов Championat.asia офисига ташриф буюрди.\nГарчи Абдураимов футболчилик даврида ўзидан ёрқин из қолдирган бўлса-да, мураббийликни бошлаганидан бери футзалдаги чемпионликни ҳисобга олмаганда катта футболда ҳозирча натижа кўрсата олгани йўқ.\nАбдураимовлар сулоласи вакили интервью берар экан, ҳозирги ЎФФ олиб бораётган сиёсат, миллий терма жамоамизга ЖЧ-2018 саралаш босқичида нима етишмагани, шунингдек ўзининг мураббийлик фаолиятига тўхталиб ўтди.\n- Азамат Эркинович, кўпинча ўйиндан кейин футболчилар ўзаро футболка алмашишади. Сизда 1994 йилги Осиё ўйинларидан бирорта футболка сақланиб қолганми? Масалан, Жанубий Корея ёки Хитой билан кечган ўйинлардан сўнг.\n- Биласизми, биз ўша мусобақага фақат бир комплект либосларда боргандик. Умуман олганда, Осиё ўйинларига боришимиз аввалдан режада бўлмаган, ҳаммаси бирданига ҳал бўлган. Биз мусобақага борганда футболчилар олдига қатъий талаб қўйилганди, яъни финал ўйинига қадар ҳеч ким билан футболка алмашмаслик. Фақат финал баҳси якунига етгачгина мен рақиб ўйинчиси билан футболка алмашганман. Мана энди орадан йиллар ўтиб эсиз футболкамни ўзимда сақлаб қолмаган эканман, дея афсусланиб юраман. Чунки биз ўша пайтда қандай натижани қўлга киритганимизни билмасдик. Бу ўзбек футболи учун жуда катта воқеа бўлишини орадан йиллар ўтиб тушуниб етганмиз. Ўз терма жамоам футболкаси нақадар қадрли ва қимматбаҳо эканини ўша пайт билганимда алмаштирмаган бўлардим.\n- Келинг, энди ҳозирги кун ҳақида гаплашамиз. Маълумки, 7 сентябрь куни Тошкентда ташкил этилган “Спорт ташкилотларини бошқариш ва жаҳон тажрибаси” мавзусидаги халқаро конференцияда сиз ҳам иштирок этдингиз. Унда Ўзбекистон футбол федерациясини қандай бошқариш кераклиги ҳақида ўз фикрингизни билдирдингиз. Айтинг-чи, кейинчалик фикрларни ЎФФ раҳбариятига етказиш имкони бўлдими?\n- Аввало шуни айтишим керак, бизда биринчи марта бундай халқаро конференция юқорининг буйруғи билан эмас, балки Anhor.uz сайти ташаббуси остида амалга оширилди. Россиядан Алишер Аминов, Владимир Леонченко сингари мутахассислар таклиф этилди. Улар спорт ташкилотларини бошқариш ҳақида жаҳон тажрибаси билан ўртоқлашишди ва буни Ўзбекистонда қандай қўллаш кераклиги бўйича ўз дастурларини тақдим этишди. Биз ушбу тадбирга футбол фахрийлари сифатида таклиф қилингандик ва фурсатдан фойдаланиб кўпчилик ўз фикрини билдирди.\nКонференцияда бир масалага алоҳида эътибор қаратилди, яъни, ўзбек футболи ислоҳотларга муҳтож. Бу ҳақда кейинчалик ЎФФнинг янги раҳбари Умид Аҳмаджонов ҳам айтиб ўтди. Биз футболни кўтаришимиз керак, лекин буни давлат ёрдамисиз амалга ошириб бўлмайди. Бу ҳақда конференцияда ҳам гапирилди. Ҳозир бизда ҳукумат кўмагисиз футболни кўтариш имкони йўқ. Мен футболни юксалтириш борасида ўз фикр-мулоҳазаларимни Алишер Аминовга етказиб, унинг дастурини қўллаб-қувватладим.\nТан олиш керак, охирги йилларда Осиё қитъасида мавқеимизни анча бой бериб қўйдик. Ёшлар, ўсмирлар ва олимпиячиларимиз жаҳон чемпионати, Олимпиада ўйинларига йўлланмани қўлга кирита олишмади. Миллий терма жамоа эса ЖЧ-2018 саралаш босқичини муваффақиятсиз якунлади. Шунингдек, болалар футболида ҳам муаммолар кўп, ички чемпионат савияси анча тушиб кетган, федерация иши деярли кўринмаяпти. Лекин бу муаммоларни давлат кўмагисиз ечиш қийин. Бизга узоқ муддатли ривожланиш дастури зарур.\n- Сиз ЎФФ президенти Умид Аҳмаджонов ҳақида гапириб ўтдингиз. У федерация фаолиятида очиқлик ва шаффофликни таклиф қиляпти. Бундан ташқари, унинг айтишича, ЎФФда 90 фоиз ходим ўзгаради. Бунга муносабатингиз қандай?\n- Менимча, бунинг аллақачон вақти етиб келган. Яқинда ЎФФ президенти билан дастлабки матбуот анжумани ўтказилиб, унда янги вице-президент, шунингдек ЎФФ ижроқўм аъзолари ҳам иштирок этишди. Матбуот анжуманида Умид Аҳмаджонов асосан бешта йўналишдан иборат тўрт йиллик дастур ҳақида ахборот берди. Дастурда келтирилган пунктларга тўлиқ қўшиламан ва муаммолар бартараф этилса кўпчилик қатори мен ҳам хурсанд бўламан.\nТўғрисини айтиш керак, бунгача ЎФФ олиб бораётган сиёсат шаффоф эмасди: кадрлар масаласи қандай ҳал қилинади, федерациянинг бюджети қанча, харажатлар сметаси қандай ҳал этилади, биз булар ҳақида билмасдик. Молиявий очиқлик давр талаби ҳисобланади, ҳозирги кунда Европада барча федерациялар шу асосда иш олиб бормоқда. Бизнинг федерация ҳам буёғига шу йўлни танлаши керак деб ўйлайман. Ҳозир кўпчилик ривожланишнинг немисча модули ҳақида гапиряпти. Шу ўринда мен ҳам буни маъқуллайман, биз футболи ривожланган мамлакатларнинг энг яхши усулларини ўзлаштиришимиз керак. Бунинг учун шаффофлик энг аҳамиятга молик жиҳатлардан бири ҳисобланади.\nМен федерацияда тизимни ўзгартириш кераклиги ҳақида кўп гапирганман. Бу билан бир одам ўрнига бошқасини олиб келиш ҳақида гапирмаяпман, балки бутун тизим ҳақида фикр билдиряпман. Масалан, бизда мураббийлар кенгаши қайта тикланиши керак, жуда кўп футбол федерацияларида бўлгани каби спорт директори лавозимини йўлга қўйиш даркор, шунингдек маркетинг ва менежмент бўлимларига ҳам катта эътибор қаратиш зарур.\nФутбол - бу бизнес. Эндиликда биз ҳам ўзимиз пул топиш тўғрисида ўйлашимиз лозим. Масалан, ПФЛнинг ҳалигача титул ҳомийси йўқ, РФПЛ (Россия)да эса бор. Бу - “Росгосстрах” суғурта компанияси. Ҳар доим ҳам давлатнинг чўнтагига қараб қолиш керакмас. Менимча, буни ЎФФнинг янги раҳбари, Ижроқўм аъзолари жуда яхши тушуниб туришибди. Мухлисларни хурсанд қилаётган жиҳат эса ҳозирги ЎФФ тизимида Бобур Шодиев каби бизнесни жуда яхши тушунадиган кишининг борлиги ва ўйлайманки, унинг бизнесдаги тажрибаси футболни ривожлантириш борасида қўл келади.\n- Мадомики, ЎФФда кадрлар масаласи кўриб чиқилаётган экан, сиз ҳам федерацияда ишлаш бўйича таклиф олдингизми? Ўзингизни қайси ролда синаб кўрган бўлардингиз?\n- Мени яқинда суҳбат учун федерацияга таклиф этишди. У ерда ЎФФ вице-президенти Шоакрам Исмоилов билан ҳозирги футболимиз ҳақида суҳбат қурдик. Суҳбат давомида биз федерациянинг бунгача қандай ишлаб келгани, қаерда хатоларга йўл қўйилгани ва бундан кейин қандай ишлаши кераклиги борасида ўзаро фикр алмашдик. Бундан ташқари, мен бир неча йил давомида Вадим Шодиматов билан тайёрлаган дастуримиз ҳақида гапириб бердим. Бу дастур 2018-2020 йилларда олимпия терма жамоамизни Олимпиада ўйинларига пухта тайёрлашни ўз ичига олади. Бунгача яқин дўстим, ҳозирги кунда “Бунёдкор” ПФК Бош директори бўлиб ишлаётган Мурод Алиевга ҳам дастур ҳақида гапириб бергандим. Айтишим мумкинки, дастур унга маъқул келди.\n- Дастур ҳақида қисқача маълумот берсангиз.\n- Дастурда 2020 йил Японияда ўтказиладиган Олимпиада ўйинларига терма жамоамизни қандай тайёрлаш кераклиги атрофлича кўрсатилган. Биз ушбу дастурда мақсадга эришиш учун ўйинни қандай йўлга қўйиш, мураббийлар штабини мужассамлаштириш, тактика ва мақсадларни батафсил келтириб ўтганмиз. Қолаверса, олдинги саралашлардаги муваффақиятсиз иштирокларни чуқур таҳлил қилган ҳолда кейингисида нималарга эътибор бериш кераклиги ҳақида фикр юритганмиз.\nЯхши натижага эришиш учун ҳимоядан ҳужумга тез ўтишни йўлга қўйиш замонавий футбол талаби бўлиб қолди. 1994 йилги Осиё ўйинларида ғолиб бўлганимизнинг асосий сири ҳам шунда эди: биз тез, ақлли ва ҳужумкор футбол намойиш этардик. Ўйлайманки, ЎФФ Вадим Шодиматов иккаламизга Ижроқўм ёки мураббийлар кенгаши олдида сўзга чиқиб ушбу дастурни тўлиқ тушунтириб бериш имконини беради. Олимпиячилар - бу футболимиз келажаги! Агар биз уларнинг Олимпиада ўйинларига боришини таъминлай олсак, бу футболимиз ривожи учун жуда катта туртки беради, қолаверса кейинчалик шу футболчилар миллий терма жамоанинг асоси бўладилар.\n- Демак, сиз урғуни ёшлар ва бўлажак олимпиячиларга беряпсиз. Миллий терма жамоа ҳақида нима дея оласиз? Сизнингча, жаҳон чемпионатига чиқиш учун нима етишмади?\n- Мен ўз иш услубимга кўра миллий терма жамоа ўйинларини таҳлил қилиб чиқдим. Биринчи навбатда кўзга ташланган нарса шуки, бизда жисмоний куч етарли эмас. Айнан жисмоний ҳолат бўйича қитъанинг етакчи жамоаларига ютқазяпмиз. Тан олиш керак, Япония, Корея, Эрон ва Австралия бизга нисбатан физик жиҳатдан кучли. Бундан келиб чиқадики, биз ҳам зудлик билан жисмоний ҳолатни шакллантириш устида иш олиб боришимиз керак. Етакчилар билан ўйинларда кўпроқ атлетизм ва яккакурашларда ютқазяпмиз ва четдан қараганда бу хунук картина бўлиб кўринмоқда.\nИккинчи муаммо - голли вазиятлардан фойдалана олмаслик. Саралашнинг охирги раундида биз ўнта ўйинда атиги олтита гол урдик. Ва ҳеч бир гол ҳужумчи томонидан киритилмади. Менимча, бу ерда бош мураббий муаммоси кўзга ташланади, сабаби бошқа номзодлар бўлишига қарамай фақат битта ҳужумчини майдонга тушираверди. Кейинги масала - ҳимоядан ҳужумга жуда секин ўтамиз. Қолаверса, рақиб ҳимоясини енгиб ўтиш, қанотларда фаол ўйнамаслик ҳам биз учун муаммолигича қолмоқда. Тўғри, тўпни назорат қиляпмиз, лекин якун йўқ барибир.\nЎйинларни таҳлил қилар экансан, жамоамизда ўйинга мослашиш жараёни йўқлигини кўрасан. Бизда фақат битта тактика 4-2-3-1 бўлиб ҳамма ўйинларда фақат шундан фойдаландик. Футбол тили билан айтганда, “Б режаси” умуман кўзга ташланмади ёки биз бор эди-ю, аммо ундан фойдалана олмадик. Ўйинчи алмаштиришлар ҳам ҳеч қандай наф бермади. Эрон терма жамоаси бизга Тошкентда қандай сабоқ бериб кетганини бир ёдга олинг. Кейруш Бабаянни тактик тарафлама ютиб кетди. Ўйин бошида эронликлар кучли прессинг уюштирган ҳолда бизга умуман имкон беришмади. Кейинчалик улар гол уриб олгач чуқур ҳимояга ўтиб олишди. Биз ҳудудий жиҳатдан устунликка эга бўлсак-да, қарши ҳужумларда улар фаол кўринди. Бу ўйинга қўйилган режа қанчалик аниқ бўлганидан ҳамда жамоанинг бир тактик схемадан иккинчисига уддабуронлик билан ўта олганидан дарак беради.\n- Сизнингча, миллий терма жамоамизнинг янги бош мураббийи ким бўлиши керак?\n- ЎФФ раҳбарияти тўрт йиллик ривожланиш дастури ҳақида маълумот берар экан, биринчи ўринга миллий терма жамоага бош мураббий тайинлаш вазифасини қўйган. Ва катта эҳтимол билан янги мураббий хорижлик бўлади. Ҳозирги ҳолатда бу жуда тўғри қарор. Агар бизга четдан кучли, шу билан бирга ўз ишини биладиган мураббий келса бу албатта фойдамизга ишлайди. 2019 йил навбатдаги Осиё Кубоги бўлиб ўтади ва унгача мураббийда ўйинчиларни аниқлаб олиш учун бемалол вақт бўлади. Хорижлик мураббийнинг яхши томони - у ҳеч қайси клуб манфаатини кўзламайди, барча жамоаларга бирдек қарайди. Ўйлайманки, аввалги хатолардан келиб чиқиб ҳозирги раҳбарият ҳам миллий, ҳам олимпия терма жамоасига бир кишини мураббий қилиб қўймайди. Чунки бунинг фойда бермаслигига бир эмас, икки бор гувоҳи бўлганмиз.\n- Сиз ўз вақтида ёшлар терма жамоасини бошқаргансиз. Шундан келиб чиқиб ҳозирги ёшларга нималарни маслаҳат бера оласиз?\n- Ҳамма эшитган оддий нарсани яна қайтармоқчиман. Фақат иқтидорнинг ўзи камлик қилади, ўсиш учун жуда кўп меҳнат қилиш керак. Албатта, футболни севиш бирламчи. Отам айтганидек, футбол ҳеч кимнинг олдида қарздор бўлиб қолмайди. Фақат спортнинг бу турини севиб бор куч билан садоқатини кўрсатиши керак. Ўзимдан келиб чиқиб айтадиган бўлсам, иккала оёқда бир хил зарба бериш учун ҳар куни соатлаб машқ қилардим. Машғулот тугагач, дарвозабон билан қолиб унга ҳам ўнг, ҳам чап оёқда тинмай зарба йўллардим.\nМухлислар 1994 йил Жанубий Кореяга урган голимни менинг энг чиройли голим деб билишади. Нима учун? Чунки ўша голни узоқдан, бунинг устига чап оёқда урганман. Аслида эса ўнақайман. Энди финтларга келадиган бўлсак, бунинг учун фишкалар ёрдамида ишлаш катта ёрдам беради. Негадир ҳозирги ёшлар мустақил машғулотларга кам эътибор берадиган бўлиб қолишди. Бизнинг пайтда соатлаб майдонда қолиб кетардик. Кўпинча Роналду ва Мессини ўзаро таққослаймиз, улар олаётган пулларни муҳокама қиламиз. Лекин унутмайликки, юлдузлик даражасига чиқиш осон эмас ва бунинг учун кўп меҳнат талаб қилинади.\n- Сиз шунингдек, футзалда ишлаб “Ардус” билан Ўзбекистон чемпиони бўлгансиз.\n- Ҳа, бу ёқимли хотиралардан бири. Бу менинг мураббийлик фаолятимдаги илк муваффақиятим бўлган. “Ардус” 2004 йил тузилган бўлса, биз ўша йилиёқ дастлабки уринишда чемпион бўлгандик. Бу мен учун катта тажриба мактаби бўлган ва уни ҳеч қачон унутмайман. “Ардус”ни қабул қилиб олганимда жамоа иккинчи ўринда бораётганди. Биз чемпионат охиригача иккинчи ўринда бориб, сўнгги турда пешқадам устидан ғалаба қозонган ҳолда чемпион бўлганмиз.\n- Лекин футболда мураббийнинг иши доим ҳам бир текис кечмайди. Сиз муваффақиятсизликларга қандай қарайсиз?\n- Саволингизни тушундим. Мухлислар Азамат Абдураимов “Андижон”да ишлаб ўзини кўрсата олмаган дейишади. Мен бунга хотиржам қарайман. Мағлубият ҳаммани кучли қилади, шу жумладан мураббийларни ҳам. Ҳар доим ғалаба қозонадиган мураббий жаҳон футболида ҳам йўқ. Мен ўзимизнинг футболда чемпион бўлиб, кейин бошқа жамоага бориб ишлаган, аммо ҳеч қандай натижа кўрсата олмаган кўплаб мураббийларни айтишим мумкин. Кўп нарса қўлингдаги маҳсулотга боғлиқ. Масалан, “Андижон” ҳозир ҳам биринчи лигада ўйнамоқда. Мен у ердан кетгандан сўнг орадан уч йил ўтди ва бу вақт оралиғида жамоада олти марта мураббий алмашди, натижа эса ҳамон йўқ. Демак, гап “Абдураимов ёмон мураббий”лигида бўлмаса керак, балки айбни клуб тизимидан ва раҳбариятдан қидирган маъқулдир.\nМенда мағлубиятлар ҳам, ғалабалар ҳам бўлган. 2008 йилни олайлик, ўшанда “Бунёдкор” спорт директори эдим ва жамоа ўз тарихида биринчи бор мамлакат чемпионлиги ва Кубокни қўлга киритган. Бундан ташқари, “Динамо”да ҳам ёмон ишламаганман. У ерда яхши жамоа тузгандим, биз доим ҳужумкор ва мухлисларга ёқадиган футбол намойиш этардик. Самарқандлик мухлислар ҳануз ўша дамларни қувонч билан эслаб туришади. Бунга аминман. Шуни айтишим мумкин, мен ўзимга ишонаман ва ишонч мураббий учун жуда муҳим. Эътибор беринг, 1994 йилги чемпион таркибдан қанчадан қанча яхши мураббийлар етишиб чиқди. Чунки уларда ғолиблик руҳи бор ва унча-бунча мағлубият уларни синдира олмайди. Яна шунга ишонаманки, бизнинг футбол ҳали мавжуд ва бир кун келиб биз ҳам албатта катта ғалабаларга эришамиз.\n- Вақт ажратиб сайтимиз офисига ташриф буюрганингиз учун миннатдорчилик билдирамиз. Футболдаги кейинги фаолиятингизда улкан муваффақиятлар тилаймиз.\n- Шу фурсатдан фойдаланиб мен ҳам Championat.asia сайтига омад ва қизиқарли лойиҳалар кўпайишини тилаб қоламан. Мухлисларимизга эса футболни яхши кўришларини, ўзбек футболига ишонишларини ва қўллаб-қувватлашларини тилайман. Ҳозирги пайтда амалга оширилаётганлар ўзгаришлар вақти келиб албатта ўзининг ижобий мевасини беради деб умид қиламан.\nНигора Абидова суҳбатлашди.\nЎзбекистон U-14 терма жамоаси Хитойдаги халқаро мусобақада 6-ўринни эгаллади 6\nЎзбекистон U-14 - Япония U-14 - 0:4 17\nБиродар Абдураимов: "Алишер Усмонов "Пахтакор"ни жуда яхши кўради" 104\n10 окт 14:05:48\nBir komplekt formada borib Osiyo o'yinlarini yutib kelishibdi.Mana qaxramonlik.Hozirgi lapashanglar azgina kir bo'lsa ham borib alishtirib kelishmoqda.Shuncha sharoitga qaramasdan o'zini ayab o'ynashadi.Joningni bermaysanmi shuncha sharoit qilib bergan davlatinga\n10 окт 16:26:10\nnima bugandayam bu odam qaysidir termaga murabbiy bumasinda\n10 окт 14:12:48\nYevreYni nohaq bloklashdi фойдаланувчининг фикрига жавоб бериш\nAzamat Erkinovich? Tushunmadim? Birodar Abdurayimov qo'y boqib yurgan ekanlada Azamat tug'ilishidan oldin...\nБиродар Абдураимов по паспорту Эркин Абдураимов, поэтому Азамат Эркинович. Помоему уже на этот вопрос отвечали несколько лет назад.\n10 окт 16:57:23\nОлимпия термасига иштаха сақламанг, бизга мураббий керак ўйинчи эмас\n10 окт 14:51:16\nAzamat aka uyating Andijon 0 qilib ketdiz.Hop mayli oddiy bir kulibni rahbarlar ayiblabsiz lekin siz oshada hech nima qilol madiz ku. Na taktika na bollar jismoniy holati yaxshi edi.Yana Andijon 50 yillik toyga bollar shunaqa qilib ham tayyorlaydi oliy liga istalgan kulib yutib ketardi qanachilik muhlis kirardi oyinlarga.Bilmadim UFF qay lovzimda iwlaysiz omadiz bersin lekin andijonlik muhlislar sizni murabiy deb bilmaydi\n10 окт 15:32:49\nҳар бир туманда ёки яқин 3-4 та туманда 10-12,13-14,15-16 ёшлар чемпионатини ташкил қилиш керак.\n10 окт 15:23:46\nАзамат яхши футболчи булган. Футбол билими хам кучли яхши тахлил килади. Футбол профессори десаям булади. Шу мураббийликка укуви йук. Хеч кайси клуб еки термага мураббийлик килмагани яхши.\n10 окт 14:28:03\nYevreYni nohaq bloklashdi\nКуман Рональд фойдаланувчининг фикрига жавоб бериш\nOK, spasibo. No ya ne znal.\n10 окт 21:21:01\nAzamat aka yaxshi futbolci bogan va yacshi futbolciligica qolaversin\n10 окт 20:58:41\nЮЗЕРДАР ФИКРИНИ УКИБ УЙДАБ КОЛАСАН КИШИ.БИЗДА НОШУКУР БАНДАЛАР КУП.АФСУС.БУНДАЙ ИНСОНЛАРНИ БИЗ БОШИМИЗГА КУТАРИШИМИЗ КЕРАК БИРОДАРЛАР.\n10 окт 20:58:19\nАзамат Абдураимовга ПФЛни бериш керак. У яхши рахбар ва ташкилотчи. Яхши бир хорижлик мураббийга ердамчи ва олимпия жамоаларида албатта узимизнинг мураббийлардан бири булиши керак.\n10 окт 19:14:56\nАзамат ака Самарканд келинг\n10 окт 18:53:59\nJoniz sog' bosin oka! Sizda fikr yuritadgan muhlisla kopaysin\n10 окт 18:48:08\nMirjalol Qosimov haqqatan qaytvotkanakan terma jamolar tuzimiga. Bugun federaciyaga aloqasi bor odamdan eshitim. Faqat hali aniq emas ekan qaysi terma jamoa beriladi. Lekin qaytvotkani fakt.\n10 окт 17:23:47\nEski termani kurib Havasim kevvoti Eh sgu davrlar


"Макка декларацияси"нинг асосий диққати Фаластин масаласига қаратилди\nМакка шаҳрида жорий йилнинг 31 май куни Ислом ҳамкорлик ташкилоти (ИҲТ)нинг 14-саммити бўлиб ўтди. Синьхуа хабарига кўра, қабул қилинган саммит якуний ҳужжати бўлмиш "Макка декларацияси"да ИҲТ фаластинликларнинг ўз давлатларини яратиш ҳуқуқларини яна бир бор қўллаб-қувватлашини маълум қилди.\nБир кунлик ИҲТ саммитида қабул қилинган "Макка декларацияси"нинг асосий диққати Фаластин масаласига қаратилган. Ҳужжатда айтилишича, Шарқий Қуддус (Иерусалим) пойтахти билан 1967 йил чегараларида тўла мустақилликка эга Фаластин давлатини тузиш ҳақидаги фаластинликларнинг ўз давлатларини яратиш ҳуқуқларини яна бир бор қўллаб-қувватланиши бидлдирилган.\nДекларацияда шунингдек бирон бир мамлакатнинг Қуддусни Исроилнинг пойтахти деб тан олиш ҳақидаги қарори кучга эмас, деб ҳисобланади, негаки бундай қарор тарих, қонунчилик, Фаластин халқи ва бутун ислом оламининг миллий ҳуқуқларига зарба беради. Бундай қарорлар кескин қораланиши билдирилган.\nСаммитда шунингдек Исроилга босиб олинган Суриянинг Голан тепаликларини тўлиқ озод қилиш ва БМТ Хавфсизлик кенгашининг 242 ва 338-Резолюцияларига мувофиқ Яқин Шарқда ҳарбий можарогача амал қилган, 1967 йил чегараларига қайтиш талаби қўйилган.\nТашкилотда Туркиянинг уч йиллик раислик қилишига якун ясалиб, ушбу вазифа Саудия Арабистонига топширилди. ИҲТнинг навбатдаги саммитларини 2022 йилда Гамбияда ва 2025 йилда Индонезияда ўтказиш қарори маъқулланди.\n355 марта ўқилди\nДругие материалы в этой категории: « Жазоирда ўтказилган XVI халқаро Қуръон мусобақаси ғолиблари аниқланди\tАфинада биринчи масжид барпо этилди »


28 октябр 2021, Тошкент вақти: 05:26\nАмалдаги президент ҳамда Ўзбекистон Либерал-демократик партиясидан президентликка номзод Шавкат Мирзиёев қашқадарёлик сайловчилар билан учрашди.\nРасмий хабарларга кўра, Ш. Мирзиёев сайловолди дастурини тақдим қилди ва вилоятда 400 мингта иш ўрни яратиш, 75 та янги кичик саноат зонасини очиш, 120 гектар майдонда саноат технопарки ташкил этиш режасини баён қилди.\nМирзиёев бу каби режалар учун Қашқадарёга 60 триллион сўм ажратилишини ваъда қилди. 10 октябрь куни Мирзиёев Сурхондарё вилоятида ҳам учрашувлар ўтказди ва бу ердаги 5 йиллик режалари учун ҳам, давлат ғазнасидан 50 триллион сўм ваъда қилди.\nАмалдаги президент ҳамда президентликка номзоднинг бу устма-уст ваъдалари ҳамда сайловолди учрашувларда маъмурий ресурслардан фойдаланаётгани Европада хавфсизлик ва ҳамкорлик ташкилоти оралиқ ҳисоботида ҳам танқид қилинди.\nҚашқадарё вилоятидаги Озодлик манбаларининг хабар қилишича, президент сафарига, одатдагидек, 1 ой олдин тайёргарлик бошланган. Президент ўтиши мўлжалланган кўчаларда аҳоли ҳаракати чекланган, учрашувга ҳозирлик 10 октябрь оқшом соат 21 да ҳам давом этган.\nҚашқадарёлик сайловчилар билан учрашувда Шавкат Мирзиёев, президентлик биринчи муддати якунига етаётган бир пайтда, Қашқадарёда ҳануз ишсизлик ва ичимлик суви таъминоти билан боғлиқ муаммолар ҳал қилинмаганини билвосита тан олди.\nПрезидент матбуот хизматининг хабар қилишича, 11 октябрь кунги учрашувда гоҳ амалдаги президент, гоҳ президентликка номзод сифатида гапирган Шавкат Мирзиёев вилоятда 400 мингта янги иш ўрни яратиш, бунинг учун 75 та янги кичик саноат зонасини очишни ваъда қилган.\nШунингдек, президентликка номзод ўз нутқида, аҳолининг атиги 47 фоизи тоза ичимлик суви билан таъминланганини тан олиб, келгуси 5 йилда эса буни 80 фоизга етказишни мўлжаллаганини маълум қилди.\nБундан ташқари, Ш. Мирзиёев вилоятда янги кимё кластери ташкил этилиши, жами 2,7 миллиард доллар бўлган 12 та лойиҳа амалга оширилишини ҳам билдирди.\nМирзиёев ташрифига ҳозирлик\nМанбаларга кўра, президент ташрифига тайёргарлик бир ой олдин бошланган.\n"Бир ойча аввал ташкилотларга огоҳлантириш келган эди. Бир ҳафта аввалдан асосий ишлар бошланди. Асосий кўчаларни четидаги яхшигина йўлакларни кўчириб, янгисини ётқизишди. Бугун эрталабдан президент келадиган катта кўчалар ёпилди. Зиёратгоҳга борди биринчи бўлиб, кейин сайловчилар билан учрашув бўлди. Кейин Қаршининг эски шаҳар қисмидаги "Одина" масжидига борди", деди Қашқадарё вилояти ҳокимлигига яқин Озодлик манбаси.\nШу шаҳарда яшайдиган Озодлик тингловчисига кўра, унинг катта йўл ёқасидаги уйи сўнгги 2 кун ичида махсус хизматлар ва ИИВ ходимлари томонидан муттасил назорат остида сақланган.\n"Деразаларни ёпинглар, балконларга чиқманглар, пардаларни туширинглар, деб 2 кундан буён назорат қилишяпти. Менда битта форточка очиқ қолган экан, шуни ёпинг, деб талаб қилишди. Уйимизга келган-кетганларнинг паспортини бирма-бир текширишди. Президент кўчамиздан ўтиб кетишига шунча ваҳима бўлди", деди исмини очиқламаётганимиз қаршилик тингловчи.\nҚашқадарёлик блогерлардан бирининг хабар қилишича, вилоятда янги қурилган президент мактабида 10 октябрь, соат 21да ҳам ўқувчи болалар президент билан учрашувга ҳозирлик кўраётган эди:\n"Кечаси соат 9 да мактабда юрган болаларни кўрдим, 50тача болани санадим. Репетиция қилишаётган экан. Кеча совуқ эди".\nЗоир Мирзаевнинг "юлдузли онлари"\nПрезидент Мирзиёев Қашқадарёга сафари доирасида икки қатор янги ёки таъмирланган объектларни бориб кўрди.\nҚарши шаҳрида янги қурилган президент мактаби, "Одина" масжидида янги очилган Қатағон қурбонлари хотира музейи, Қарши туманида янги таъмирдан чиқарилган Абу Муин Насафий мақбараси шулар жумласидандир.\nОзодлик манбаларига кўра, бу масканларни президент ташрифига ҳозирлаш ишларига вилоят ҳокими Зоир Мирзаев шахсан бошчилик қилган.\n"Шахсан ўзи бош-қош бўлди тайёргарлик ишларига. Насафий зиёратгоҳи қаровсиз аҳволда ётганди. Ҳоким ўзи тепасида турди - бир ойда янгилашди. Бундан олдин Ўзбек-Туркман дўстлигига аталган тадбирлар ҳам бўлганди. Хуллас, Қарши шу тадбирлар баҳона обод бўлиб қолди, аслида. Шу тадбирлар баҳона Зойир Мирзаев ҳам президентга ўзини кўрсатди. "Звёздный час", дейдими. Лекин, бу ёқда ташкилотлар ишчиларини ҳам роса эзиб ишлатишди", деди Қашқадарё вилояти ҳокимлигига яқин Озодлик манбаси.\nОзодлик, бунга қадар Ўзбек-Туркман дўстлигига бағишлаб, Қашқадарё вилоятида ўтган тадбирлар ва унга тайёргарлик ишларига давлат ходимлари мажбуран жалб қилингани ҳақида хабар қилган эди.\nНомзод Ш. Мирзиёевдан 2 кунда 110 триллион сўмлик ваъда\nАмалдаги президент Шавкат Мирзиёев Қашқадарё вилоятидаги кейинги 5 йилда бажариладиган жами лойиҳалар учун, умумий ҳисобда давлат ҳисобидан 60 триллион сўм ажратишни ваъда қилди.\n10 октябрь куни Сурхондарё вилоятида сайловчилар билан учрашган президент, бу вилоятда ҳам келгуси 5 йиллик режалар учун 50 триллион сўм ажратилишини айтди.\nБунга қадар у Фарғона, Наманган, Андижон, Хоразм вилоятлари ва Қорақапоғистон республикасида ҳам сайловчилар билан учрашди, у ерда ҳам катта-катта ваъдалар берди.\nАйни пайтда президентликка номзод Шавкат Мирзиёев сайловолди ташвиқоти давомида тарқатаётган маблағлар, бераётган ваъдалар - унинг маъмурий ресурслардан фойдаланаётгани тўғрисидаги баҳсли масалани кун тартибига чиқарди.\n8 октябрь куни Европада хавфсизлик ва ҳамкорлик ташкилотининг Демократик институтлар ва инсон ҳуқуқлари бўйича бюроси (ЕХҲТ ДИИҲБ) Ўзбекистонда 24 октябрь кунига белгиланган президент сайловини кузатиш миссияси оралиқ ҳисоботини эълон қилди.\nҲужжатда қайд этилишича, сайловолди кампанияси пайтида, ташкилотнинг фундаментал ҳуқуқ ва эркинликларга оид тавсиялари бажарилмаётгани қайд этилган.\nБажарилмаган тавсиялар сирасида сайлов ҳуқуқларини чеклаш, мустақил номзодларни кўрсатишга тақиқ ва сайлов кампаниясини молиялаштиришнинг муқобил манбаларига оид тавсиялар бор.\nҲисоботда, хусусан Ўзбекистоннинг амалдаги президенти бўлган Ш. Мирзиёевнинг сайловчилар билан учрашувларга президент хизмат самолёти билан бориши ва бошқа номзодлар ўртасида рақобатли кураш кузатилмагани алоҳида қайд этилди.\nЎзбекистон марказий сайлов комиссияси президентликка номзод сифатида:\nЛиберал-демократик партиядан Шавкат Мирзиёевни,\n“Адолат” партиясидан Баҳром Абдуҳалимовни,\nЭкологик партиядан Нарзулла Обломуродовни,\n“Миллий тикланиш” партиясидан Алишер Қодировни,\nХалқ-демократик партиясидан Мақсуда Ворисовани рўйхатга олган.


Оғир дамлар келганда асл инсонларгина бир-бирини қўллайди. Меҳр-оқибат шундай кунларда янада билинади, қадрли бўлади. Дарҳақиқат, вирусга қарши меҳри дарё халқимиз бирдамликда ҳаракат қилмоқда. Буни Хонобод шаҳридаги маҳаллалар мисолида ҳам кўришимиз мумкин.\nЖумладан, бизнинг маҳалламиздаги мингдан ортиқ оила таркибида 3 минг 500 дан зиёд фуқаро яшайди. Маҳалламизда зиёли, тадбиркор ва намунали оилалар кўпчиликни ташкил қилади. Маҳалладошларимиз карантин ва инфекция тарқалишининг олдини олиш бўйича белгиланган қоидаларга қатъий риоя қилмоқда. Ҳудудимиздаги дўконлар, кўчма бозорларда аҳоли учун зарур барча озиқ-овқат маҳсулотлари мавжуд. Маҳалламиздаги ёлғиз кексалар, ногиронлиги бор, кўп болали ва ижтимоий ёрдамга муҳтож оилаларга Ҳомийлик хайрияларини мувофиқлаштириш маркази ва саховатпеша инсонлар томонидан беминнат ёрдам кўрсатилмоқда.\nХалқимизнинг бир-бирига бўлган меҳр-оқибати мана шундай кунларда асқотади. Идорамизга ёрдам сўраб келган ҳеч бир кишини қуруқ қайтармаяпмиз. Шу кунга қадар 138 оилага кўмак берилди. Тадбиркорларимиз, сахий фуқароларимиз кўп экан, ҳеч ким қараб турмаяпти.\nАсл бойлигимиз - соғлигимиз, тинчлигимиз эканини шундай кунларда англар экансиз. Халқимизнинг кўнглига хотиржамлик бағишлаб турган, карантин туфайли қийналиб қолган оилаларнинг дардига малҳам бўлаётган Президентимизга, ҳукуматимизга, барчани бошини қовуштираётган ҳокимларимизга раҳмат. Биз маҳалла мутасаддилари бугунги синовли кунларда одамларнинг оғирини енгил қилиш, ҳаётидан рози бўлиб яшашини таъминлаш учун бор имкониятларимизни ишга солиб меҳнат қиламиз.\nХонобод шаҳридаги "Мустақиллик" МФЙ раиси.


Туҳмат қурбонлари « Ўзбекистон Халқ Ҳаракати\nКеча бозорда бир йигит билан суҳбатлашиб қолдим. Яқинда 18 мингтани ичида қора рўйхатдан чиқарилганлардан экан.\n1999 йили СНБни оммавий беспредели вақти туҳмат билан қамоққа ташланиб 2002 йили амнистия билан чиққан экан. Нима бўлганди десам кимнидир уйидан қайсидир қорини маърузаси бор кассетаси чиққан экан. Кимларга эшиттиргансан деса ўнтача одамни исмини ёзиб берган. Орасида умуман ҳеч балодан хабарсиз йигитларам беспредел билан кириб кетишган экан.\nҚамоқдан чиққандан сўнг бу йигит 2017 йилгача ҳар ойда бир марта район ИИБга бориб имзо қўйиб келган. 15 йил. Емаган сомсага ҳаётининг бир қисми билан товон тўлагани етмагандек яна 15 йил тахқирланиб ИИБга қатнаган. Устига наврўз ёки мустақиллик каби байрамлар арафасида 10 кун изоляторга ташлаб туришган. Орзуларим жуда кўп эди дейди. Ирригация институтини тугатиб энди ишга кирганда қамашди деб хўрсинади бечора.\nБунақа тақдирлар минглаб бор Ўзбекистонда. Хароми ит Каримов ўлмаганида бу инсонлар ҳалигача ўша рўйхатдан чиқарилмасдан ИИБга қатнаб юрган бўлишарди. Шунчалик разил, шунчалик золим, аблах бўладими одам деган. Ит Каримов ва бир тўда жиноий шериклари бу ўткинчи ҳаётда чўчқадек еб-ичиб айш ишратда яшашлари учун миллионлаб инсонларнинг ҳаётини қора қилди, орзу умидларини ўғирлашди.\nХароми тўдабошига жаҳаннамнинг энг азобли еридан жой берган бўлсин. Қиёматгача Аллоҳнинг лаънати ёғилсин.\nМиллионлаб инсонлар ҳар куни ит Каримов қаторида ўзларини туҳмат билан қамоқларга ташлаган ва қийнаган СНБчи ва ИИБчиларни, судялар ва прокурорларни мана шундай дуоибад қилишади, қарғашади.\nБугун форма кийганлар кўзингизни очинг. Айбсиз инсонлар умрини ҳазон қилманг! Туҳмат энг оғир гуноҳлардандир! Қарғишлар сизга бўлмаса фарзандларингизга албатта уради!


Globe Soccer Awards энг яхши клуб, футболчи ва ҳакамни эълон қилди\n27 декабрь куни Дубайда Европа клублари ассоциацияси ҳамда Европа футбол агентлари ассоциацияси томонидан таъсис этилган Globe Soccer Awards футбол оламидаги 2016 йилнинг энг яхшиларини тақдирлади. Фото: Twitter/Globe_Soccer\n2016 йилнинг энг яхши клуби деб "Реал Мадрид" топилди. Мадридликлар ҳужумчиси Криштиану Роналду эса йилнинг энг яхши ўйинчиси номига муносиб кўрилди. Фото: Twitter/Globe_Soccer\nПортугалия билан Европа чемпионатини қўлга киритган Фернанду Сантуш энг яхши мураббий, Марк Клаттенбург энг яхши ҳакам, Самуэл Это’О фаолиятидаги умумий ютуқлар учун соврин билан тақдирланди. Фото: Twitter/Globe_Soccer\nБундан ташқари Мино Райола йилнинг энг яхши агенти, "Реал Мадрид" раҳбари Флорентино Перес энг яхши президент деб топилди. TRIBUNA.UZ telegram каналига қўшилинг ва энг сўнгги янгиликлардан хабардор бўлинг! Дўстларингиз билан бўлишинг


Қуръони Карим 22 йил 2 ой 22 кун мобайнида Расулуллоҳга (соллаллоҳу алайҳи васаллам) оятлар ҳолида нозил бўлган. Оят Қуръони Карим ҳарфларидан бир фосила билан ажралган илоҳий каломдир. Ояти карималар орасида бир саҳифага етадиган узун оятлар бўлиши билан бирга ўртача узунликда ва фақатгина битта сўздан иборат бўлганлари ҳам бор. Бирор вазн ёки шеърий руҳга эга эмас. Қуръони Каримнинг ўз руҳи бор ва у илоҳий ваҳийнинг юксак ҳикматларини жамлаган илоҳий каломдир.\nМаккия деганда Расулуллоҳга (соллаллоҳу алайҳи васаллам) Маккада нозил бўлган оятлар, мадания деганда эса Расулуллоҳга (соллаллоҳу алайҳи васаллам) Мадинада нозил бўлган оятлар тушунилади. Маккия ва мадания оятлари орасида қуйидагича фарклар мавжуд.\nМаккада нозил бўлган оятлар аксар ҳолларда қисқадир. Мадинада нозил бўлган оятлар эса асосан узун суралар. Макка оятлари асосан «Йа айюҳан нас» (Эй, инсонлар!) деб мурожаат қилса, Мадина оятлари асосан «Йа айюҳал мўминун» (Эй, мўминлар!) деб бошланади.\nМакка оятлари инсонларни бут-санамлардан, ёмонликлардан воз кечишга ва тавҳидга чакиради. Юксак ахлоқий дастурлар билан эътиқодга ва инсонийликка чорлайди. Мадина оятлари эса эътиқодлари тозаланган, ишонган инсонларга вазифалари нимадан иборат эканини айтади.\nСура оятлар мажмуидан иборат. Ҳар бир сура бир китоб сингари турли ҳикматларни ўргатади.\nҚуръони Карим 114 сурадан иборат. Энг узун сура Бақара сураси бўлиб, 286 оятдан иборат. Энг қисқа сура эса Кавсар сурасидир. У 3 оятдан ташкил топган.


Изҳор - “Китоб дунёси” газетаси сайти\n968 марта кўрилган.\nОламда етти мўъжиза бор дейишади. Саккизинчиси, шоирнинг туғилиши! Фитратида тафаккур уммонининг мужассамлиги, туйғулар ғалаёнининг муаззамлиги, ҳаёт бўстонининг муҳтарамлиги шоирни мўъжизага айлантиради!\nЯратувчи зот шоирни нафақат дунёга келтиради, балки атрофидагиларни унга шайдо, унга мухлис қилиб қўяди ва бу ошуфталар ҳар жабҳада шоирдан изоҳ истайди, имдод кутади, муродбахш калом талаб қилади. Ва шоир ҳамиша жавоб айтади, ҳамиша юрагини ўртаган ғалаёнларни оламга ёяди, жар солади. Мана шундай туғма истеъдод соҳибаси, қуйма заковат ва фасоҳат маликаси, шеъриятимизда номи бир лаҳза тилдан тушмайдиган атоқли ва ардоқли шоира – Ҳалима Худойбердиевадир.\nДунёда шундай истеъдодлар борки, улар ёрқин юлдуз остида, улуғвор буржлар бир нуқтада йиғилганда дунёга келади. Халқнинг юрагидаги сўзлар, эҳтиёжидаги тилаклар, тилларидаги талаблар булутлар тўдаси янглиғ тўпланганда, уларнинг бари шоир қаламидан ҳаётбахш ёмғир бўлиб тўкилади. Ҳақиқий шоир бундай маҳалда товушни кўради, рангни эшитади. Ҳақиқий шоирлар бундай пайтда яхши шеър ёзолмаса ўзини, сохта шоирлар эса булутни, ёинки замонни айблайди. Истеъдоднинг буюклиги шундаки, замон унга қаерда, қанчалик муҳтож эканлигини аниқ сезиб туради.\nИлоҳийлик бор экан, шоирлик ҳам йўқолмайди.\nАгар шеър одамлар кўнглидаги сўзлардан туғилса, у хоҳ қайғулик, хоҳ қувончли, хоҳ неча асрлар айтилмай келаётган, хоҳ бир лаҳза ичида туғилган бўлсин, самимий бўлса, адабиёт девонида мангу муҳрланиб қолаверади.\nШоир қалбида ҳақиқатдан ҳам яширин, ўзи ҳам билмайдиган, ўзи ҳам бошқара олмайдиган заковат борки, шоир ўз ақлидан кўра, қалбидаги ўша заковатдан миннатдор бўлиши керак.\nШоир туғилишини – саккизинчи мўъжиза, дедик. Чунки, ҳеч бир она, у қанчалик башоратгўй, қанчалик кароматгўй бўлмасин, фарзанд кўраётганда, сизларга шоир туғиб бераяпман деёлмайди, айтган тақдирда ҳам гаплари орзудан бошқа нарса бўлмайди. Шоирни – халқнинг юраги туғади. Шу юрак унга тил беради, дард беради, изтироб беради, эзгулик йўлидан юришга абадул-абад ундаб туради. Шунинг учун бошқалар яшаш йўлини излаган пайтда, шоирлар яшаш мазмунини, ҳаёт мазмунини ахтаради.\nШу туфайли одамлар, шоирдан бегонасирамайди, ундан нафратланмайди, ёзганларини ёд олади, юрагининг ихтиёрини унинг шеърларига ишониб топширади. Инсонлар ўз юрагини ишониб топширган шоира – Ҳалима Худойбердиевадир.\nИстеъдод – шоир пешонасини ярқиратган улуғ неъмат. У юракда исён бўлиб туғилади, бу исён шеърга айланса, шеър исёнга айланади.\nИнсон ўзига ота-она танлаш ҳуқуқидан маҳрум туғилгани каби, ўзига феъл-атвор, ўзига қалб, қалбга эса олийсифат хислатлар, ҳаммага маъқул келувчи, севимли фазилатларни саралаш ҳуқуқидан маҳрум туғилади. Агар туғма шоир бўлмаса, бутун ҳаёти давомида, минг бор, минг бор, минг бор тиришса, уринса, изланса ҳам у ўзини қайтадан яратолмайди, ўзини буюк шоир сифатида шакллантиролмайди, миллион-миллион сатр шеър ёзиб, туғма шоир ёзган бир сатр шеърга тенг шеър ёзолмайди.\nИнсониятнинг шоирлардан миннатдор бўлишининг маъноси шундан иборатки, шоирлар ҳаёт гўзаллигини тезроқ кўрадилар, тезроқ тушунтириб берадилар ва яхшироқ тасвирлайдилар. Бу – одамлар вақтини тежайди ва вақтини мазмунлироқ ўтказишга ёрдам беради. Вақт – ҳеч ким ҳаётингизга унинг бир лаҳзасини ҳам қўшиб қўёлмайдиган ноёб нарса!\nШоирлар сўз диёрининг – дарғаларидир! Улар сўз – заргари, сўзга жило берувчи ва қиёматга қадар абадий яшовчи иморатлар қуриб қолдира оладилар. Шоирлар туфайли сўз олами бойийди, гўзаллашади, обод бўлади. Инсонлар қалби ҳам бойийди, гўзаллашади, юксалади, обод бўлади. Мисол тариқасида айтсак “Бегим, сизни табиат”, “Дориломон кунлар келди”, “Муқаддас аёл”, “Хат”, “Йўлдадирман”сингари шеърларсиз бугунги ўзбек сўз санъати, адабиёти анчайин ғариб, анчайин қашшоқ бўларди.\nШоира ёшлик йилларида юксак ҳарорат билан, балоғат йилларида юксак маҳорат билан ижод қилган эди, камолга етган айни бугунги кунларда юксак камолот билан ўзининг гўзал шеърларини тараннум этмоқда. Худди асалари сингари тинимсиз меҳнат қилиб, инсонлар қалбидаги жавҳарни – сўз жавҳарини йиғмоқда ва шеърият ихлосмандларига тақдим этмоқда. Қуръони каримда бошқа ҳеч бир касб эгалари мушарраф бўлмаган номланишда иккита сура борки, бири “Шоирлар” бири “Асаларилар” деб аталади. Асаларининг шифобахшлигини, жуда кўп хасталикларга даво эканлигини ва ҳеч қачон, ҳеч бир нарсага зиёни йўқлигини ҳамма билади ва яхши шеър ҳам, камолга етган етук шоир ҳам инсон маънавиятига фақат шифобахш таъсир кўрсатади, фақат даволайди. Бундай шарафга кўз илғамас рангларни кўрувчи, қулоқ англамас товушларни эшитувчи, юраклар сезмас туйғуларни ҳис қила олиш хосиятига, фазилатига эга инсонлар – Оллоҳ туғма истеъдод эгаси қилиб яратган, одам ўзини ўзи бу даражада мукаммал қила олмайдиган шоирларгина муваффақ бўладилар ва бундай муваффақиятга эришиш учун баъзида туғма истеъдоднинг ўзи камлик қилади. Туғма истеъдодни асраш – авайлаш, йиллар тўфонидан асраш парваришлаш, камолга етказиш учун ҳам камида яна шундай туғма истеъдод, ҳимоя истеъдоди керак. Одамлар интилган кишиларни ҳурмат қиладилар, ғалаба қозонганларни севадилар, мақсадга етганларга эса тасанно айтадилар ва олқишлайдилар.\nБугун шеър ҳақида гапирганда Ҳалима опа кўз олдимга келаётгани, Ҳалима опа деганда бу сўз шеърият билан уйғунлашиб кетаётганининг боиси – бу умрнинг бирор лаҳзаси, бирор сонияси шеърият ғалаёнларисиз кечмаган. Бир инсон ўзининг бир умрлик ҳаётини шеърият бўстонига туҳфа қилди. Шу сабабдан, ўзбек шеърияти бор экан, то қиёматгача гуллаб-яшнаб тураверар экан, Ҳалима Худойбердиева деган ном ҳам бу бўстон саҳнида энг гўзал гулдаста янглиғ ифор сочиб, эзгуликнинг ҳаётбахш нашидасини ёйиб юраверади.\nҲадисларда ўз меҳрингизни меҳр қўйган одамларингизга билдириб туринг деган ҳикматли сўз бор. Ҳаётимда бу – шеърият қуёшидан бир умр завқ олиб келдим, бир умр мафтун бўлдим, бир умр ҳайратланиб яшадим. Ўз кўнгил изҳорларимни билдирмаслик – камида омонатга хиёнат, камида бетакаллуфлик бўлур эди.\nОллоҳдан Ўзбекистон халқ шоираси Ҳалима Худойбердиевани ўз ҳифзу ҳимоятида асрашни, икки дунё саодатига мушарраф этмоқни сўраган ҳолда, шеъриятимиз олдида, миллатимиз олдида қилган буюк ҳизматлари учун Ҳалима опага таъзим ва тасанно билдирамиз, бу шеърият ҳали барча халқлар адабиётида, маънавий ҳаётида кўркам тахтини эгаллашига ишонч билдириб қоламиз!


Тожикистонда шифокорлар 9 ойлик гўдакнинг баданидан 10та игна топди (видео)\nМиллий Тиббиёт маркази (Караболо) шифокорлари 9 ойлик гўдакнинг баданидан 10та игна топишди, уларнинг фикрича, гўдак ўз ҳолича бу игналарни ютиб юбориши мумкин эмас.\nРентген-тадқиқот игналар бош чаноғи, буруннинг қуйи қисми, оёқ, бўйин ва кўкрак қафаси, шунингдек бола танасининг бошқа қисмларидан топилган. Айрим игналар терининг ичкарисигача кириб кетгани боис шифокорлар атиги 6та игнани олиб ташлашга муваффақ бўлишди, яна 4 та игна ҳамон гўдакнинг танасида қолмоқда.\nМиллий тиббиёт марказининг болалар жарроҳлик бўлими шифокорларининг айтишича, 28 июнь куни уларга 9 ойлик болакай Мудассир Каримовнинг қариндошлари мурожаат қилган ва шундан сўнг гўдак зудлик билан шифохонага ётқизилган, унинг баданида игналар борлиги аниқланди. Шифокорларнинг айтишларича, игналар болакайнинг баданида салкам уч ойдан бери бўлган.\nБолалар жарроҳлиги бўлими мудири Шуҳрат Чориев 3 июль куни «Бугун биз биринчи жарроҳлик амалиётини ўтказдик ва балакайнинг баданидан 6 та игнани олдик. Жарроҳлик амалиёти узоқ давом этишини инобатга олган ҳолда биз қорин ва бош чаноғидаги игналарни олмасликка қарор қилдик. Ўзингиз тушунасиз, бу каби амалиётларни ўтказиш болакай учун оғир бўлади», деди.\nШифокорларнинг айтишича, агар болакайнинг ўзи игналарни ютиб юборганида эди, у ҳолда ички органларига зиён етказган бўларди ва игналар ошқозон-ичак йўлида туриб қолган бўларди.\nМудассир Каримов - Рудакий туманидаги Конституция қишлоғида истиқомат қилувчи оиланинг иккинчи фарзанди. Болакайнинг отаси меҳнат миграциясига кетган, онаси – уй бекаси ва фарзандларини ўзи тарбия қилмоқда. Болакайнинг қариндошлари игналар қандай қилиб гўдакнинг ички органларига тушиб қолганини билмасликларини айтишмоқда.\nКичкина мижознинг бувиси Маҳфират Ҳасанованинг айтишича, айрим игналарни бир ой аввал билиб қолишган, онаси болакайни эмизаётганида милкидаги игналарни кўриб қолган. «Рамазон ойи эди. Келиним гўдак ухлаб қолмасидан аввал эмизмоқчи бўлган. Бирданига бақириб юборди, ҳамда пинцет олиб келишимизни сўради. Биз пинцетни излаётганимизда, келин игнани милкдан тортиб олди. Игна тўмтоқ эмасди, бироқ игнанинг тешиги жойида эди», - дейди Ҳасанова.\nГўдакни жарроҳлик амалиётида қатнашган шифокорлар бу каби вазият билан илк бор тўқнаш келишганини айтишмоқда. Шуҳрат Чориевнинг айтишича, иккита игна тикув машинасиники бўлган, яна иккита тушунарсиз ўткир металл парчасини топишган. «Яна иккитаси оддий игна эди. Улар янги эмас, гўдак баданида анча туриб қолгани учун занглай бошлаган эди», - дейди шифокор.\nМудассирнинг қариндошларининг айтишларича, жарроҳлик амалиётига қадар гўдак одатий ҳаёт кечирган, касаллик ёки бошқа безовталиклар борасида шубҳага борилмаган.


Россия ҳарбийлари ҳарбий машғулот ўтказиш учун Тошкентга етиб келди\n22 апрел 2021, Тошкент вақти: 04:16\nРоссия ҳарбийлари Ўзбекистон Қуролли кучлари билан қўшма ҳарбий машғулот ўтказиш учун 2 октябрь куни Тошкент ҳарбий аэродромига етиб келди. Бу ҳақда ЎзА хабар берди.\nОзодлик радиоси 18 сентябрь куни Россия Марказий ҳарбий округи матбуот хизматига таянган ҳолда¸ 3-7 октябрь кунлари Жиззах вилоятидаги “Фориш” полигонида Россия ва Ўзбекистон ҳарбийларининг қўшма машқлари ўтказилиши ҳақида хабар берган эди.\nБу 2005 йилдан бери рус ва ўзбек ҳарбийлари ўткизаётган биринчи ўқув машғулоти бўлади.\nРоссия Марказий ҳарбий округи матбуот хизмати машғулотда Россия томонидан Тувада жойлашган тоғ-мотоўқчи бўлинмаси иштирок этишини билдирган.\nМазкур ҳарбий ўқув машғулотлариниўтказиш ташаббуси икки мамлакат раҳбарларининг 4-5 апрель кунлари Москва шаҳрида бўлиб ўтган учрашуви пайтида кўтарилган эди.


Президент Фарғонага ташрифини Олтиариқдан бошлади | Qalampir.uz\nПрезидент Фарғонага ташрифини Олтиариқдан бошлади\nЖамият\t04 Февраль 14:00 7190\nЎзбекистон Президенти Шавкат Мирзиёев 4 февраль куни Фарғона вилоятига келди.\nПрезидент Матбуот хизмати хабарига кўра, ташриф дастури жуда тиғиз ва мазмунан бой. Биринчи манзил - Олтиариқ туманидаги “Файзли боғлар сари” узумчилик кооперацияси.\nОлтиариқликлар деҳқончилиги, омилкорлиги билан танилган. Уларга ер берилса, ўзини ҳам, элини ҳам бой қилади. Лекин, бошқа маҳсулотларга нисбатан даромади камлигига қарамай, бу туманда ҳам пахта ва ғалла кўп экилар эди. Давлатимиз раҳбарининг қишлоқ хўжалигини таркибий ўзгартириш, бозорбоп экинлар экишга қаратилган сиёсати қўли гул деҳқонлар ва ёшларга катта имконият очди.\nПрезидент келган кооперациянинг 6 гектарлик токзори ўрнида илгари пахтадан 20, ғалладан 25 центнер ҳосил олинар эди. Ўтган йили бу ерда боғ яратилиб, “хусайни”, “келин бармоқ”, “ризамат” навли узум кўчатлари экилган. Қатор ораларида помидор, бодринг, кўкатлар, қалампир ва бошқа сабзавотлар етиштирилмоқда. Томчилатиб суғориш тизими жорий қилинган.\nЭнг муҳими, бу майдон 51 нафар ёшга, жумладан, хориждан қайтиб келган меҳнат мухожирларига ажратиб берилган. Улар плёнка остига сабзавотлар экиб, тўрт мартагача ҳосил олиши мумкинлигини айтишди.\n"Ҳар бир ёшни ота-онаси қандай қайғурса, мен ҳам шундай қайғураман. Ёшларни тезроқ иш билан таъминлаш учун катта имкониятларимиздан бири ҳозирча шу. Ҳаётда ўрнини топган инсонда ўзига ишонч, интилиш пайдо бўлади. Бугун ёшларга даромад манбаи яратиб, иш ўргатиб, тетапоя қилсак, 2-3 йилдан кейин ҳеч кимга қарам бўлмайди - банкда ҳисоб-рақами бўлади, уй олади, яхши яшайди, болаларини яхши тарбиялайди", деди Шавкат Мирзиёев улар билан суҳбатда.\nПрезидент ёшларга ўқиб-ўрганиб, фаолиятини яхшилаш бўйича маслаҳатлар берди.\n"Ҳаёт - кураш, рақобат. Бу курашда ким кучли бўлади? Ақлли, билимли, меҳнат қилган. Бугун ёшлар давлатимизнинг эътиборини ҳис этиши, кўп ўқиб, кун сайин билимини ошириб, ривожланишда давом этиши керак", деди давлатимиз раҳбари.\nЕрларни ажратиб бериш орқали Фарғона вилоятида 200 минг нафар ёшнинг бандлигини таъминлаш бўйича кўрсатмалар берилди.\n“Файзли боғлар сари” узумчилик кооперациясининг умумий ер майдони қарийб 130 гектар. Шундан 40 гектар майдонда токзор, 90 гектар майдонда интенсив боғ барпо этилган. 2 минг тонна сиғимли музлаткичли омбор, юк машиналари бор. Етиштирилган маҳсулотларнинг катта қисмини экспорт қилиш режалаштирилган.\nШу ерда Фарғона вилоятида қишлоқ хўжалиги соҳасида амалга ошириладиган лойиҳалар тақдимот қилинди.\nШавкат Мирзиёев Фарғонага ташриф\n22 Июнь 20:59 40730\n22 Июнь 18:26 30681\n22 Июнь 21:47 27287\n22 Июнь 21:16 26641\n23 Июнь 14:00 24050


Миржалол Қосимов Ўзбекистон миллий терма жамоаси янги бош мураббийси - BBC News O'zbek\nЭронга сўнгги мағлубияти ортидан, Ўзбекистон миллий терма жамоасига Миржалол Қосимов Бош мураббий этиб тайинланди.\nКечаги ўйинга қадар жамоага бошчилик қилган Вадим Абрамов истеъфога чиқарилди.\nШу йил бошида Ўзбекистон Олимпия миллий терма жамоаси ҳам 2012 йилги Лондон Ёзги Олимпиада Ўйинларига йўлланма нақд, деб турганда уни бой берган ва жамоа тарқатилиб, Вадим Абрамовнинг бош мураббийлик вазифаси бекор бўлганди.\nТўрт йил аввал Рауф Инилеев айнан шу босқични иккита мағлубият билан бошлагач, Миржалол Қосимов илк бор Ўзбекистон миллий терма жамоасининг бош мураббийси этиб тайинланганди.\n2009 йилда Ўзбекистон миллий терма жамоасининг 2011 йилги Осиё Кубоги саралаш босқич учрашувларининг сўнгги турида Бирлашган Араб Амирликларига ютқазиб қўйиши ортидан эса, Миржалол Қосимов бош мураббийлик лавозимини Вадим Абрамовга топширганди.\nАйни ўринда шуни алоҳида таъкидлаш керакки, Ўзбекистон миллий терма жамоаси айнан Вадим Абрамов бошчилигида ўз тарихида илк бор Осиё Кубогининг ярим финалига чиққан.\nТўрт карра Осиё чемпиони, қитъанинг энг кучли жамоаси Японияни ўз майдонида мағлубиятга учратган.\nМиржалол Қосимов эса, ўшандан буён Тошкентнинг "Бунёдкор" клубига бошчилик қилиб келаётганди.\nЎзбекистоннинг амалдаги чемпиони бўлган жамоа шу кунларда Осиё чемпионлар лигасининг чорак финалига чиқишга муваффақ бўлган.\nФутбол бўйича 2014 йилги Жаҳон чемпионатига йўлланмани қўлга киритиш учун ўз курашини давом этдираётган Ўзбекистон миллий терма жамоаси учрашувнинг аксарият вақти майдонда яққол устунлик қилганига қарамай, дастлабки рақиби Эронга ютқазиб қўйганди.\nИкки рақиб жамоа ўртасидаги Осиё қитъасидан сўнгги босқич саралаш беллашувларининг илк учрашуви кеча Тошкентнинг "Жар" стадионида бўлиб ўтганди.\nЎйин ўзбекистонлик футболчиларнинг кетма-кет ҳужумлари манзарасида кечди. Аммо улар бесамар якунланди.\nҒалаба эса, учрашувнинг энг сўнгги сонияларида кутилмаганда ўзбекистонликлар дарвозасини забт этишга муваффақ бўлган Эронга насиб этди.\nЎзбекистонлик фахрий футбол шарҳловчиси Ахбор Имомхўжаевнинг айтишича, Ўзбекистон миллий терма жамоасининг 2014 йилги Жаҳон чемпионатига йўлланмани қўлга киритишида дастлабки мағлубиятининг таъсири жиддий бўлади.\n"Биз биринчи учрашувни ўзимизнинг уйимизда ютиб олганимизда, албатта, бунинг натижаси бошқача бўларди. Ҳеч бўлмаганда, дуранг ўйнаганимизда ҳам", дейди у.\nХўш, Ўзбекистон миллий терма жамоасига ўз майдонида нима панд берди?\nФахрий футбол шарҳловчиси Ахбор Имомхўжаев таҳлилида:\nБразилия 2014: Ўзбекистоннинг сўнгги рақиблари ҳам аниқланди


БМТ Бош котиби Бан Ки Мун дунё мамлакатларини ирқчилик таҳдидига қарши бирлашишга чақирди.\nАнжуман очилишида нутқ сўзлаган БМТ Бош котиби Бан Ки Мун барча давлатлар иқтисодий бўҳрон натижасида авж олаётган ирқчилик таҳдидларига қарши бирлашиши лозим, деган фикрларни билдирди.\n- Биз инсоннинг асосий ҳуқуқлари, ҳамманинг ва ҳар бир кишининг қадр-қиммати ҳимоясига содиқ қолажагимизни таъкидлаб қўйишимиз фурсати келди.\nБағрикенглик ва дунёнинг рангбаранглигига ҳурмат каби қадриятларга муносиб эътибор қаратиш, бизнинг ўтмишга ҳамда бизни бирлаштирадиган келажакка қараш вақти келди, деди Бан Ки Мун.\nАнжуман очилган 20 апрел фашистлар йўлбошчиси Адолф Ҳитлер туғилган куни бўлгани учун ҳам куни юрагимизни ҳовучлаб ўтирибмиз¸ дейди Москвада истиқомат қиладиган ўзбекистонлик меҳнат муҳожири Гулсин Юсупова.\n- Ҳар қадамда¸ ҳар дақиқада сезилиб туради барибир. Ҳаттоки метрода ҳам¸ автобусда ҳам сезилади. Ҳозир бу ерларга кризис деган бир бало келди. Ҳатто ишнинг устида ҳам ëмон кўриш сезилиб туради.\nБугун эрталаб соат 7 ларда қурилишлардан бирининг территориясига кириб еттита ўзбек ва тожик болаларининг биттасини пичоқлашган ва қолган олтитаси ҳар хил жароҳатлар билан касалхонага тушган. Бунақа ҳодисалар ҳар ку бўлмаса ҳам ҳафтада икки-уч маротаба бўлиб турипти¸ дейди Гулсин Юсупова.\nГулсин Юсупова БМТ бош котиби хавотирига сабаб бўлаëтган ирқий камситиш¸ миллий асосдаги адоват калималари мазмунини яхши билади. Мана ўн йилдирки¸ бир чўқиб ўн қараймиз¸ дейди суҳбатдош.\n- Албатта билишади. Бориб келадиган жойи бўлса¸ бориб келади. Айнан шу пайтда чиқмайди. Кечалари юришмайди¸ бир бирига хабар беришади. Мен 10 йилдан бери Москвада бўлсам¸ 10 йилдан бери шу аҳвол¸ дейди Гулсин Юсупова.\nГулсиннинг ҳавотирида жон бордай. Зеро¸ икки кун олдин Москва шаҳридаги Бутирский прокуратураси биноси ҳовлисида, бир гуруҳ россиялик тақирбошлар фаррош бўлиб ишлайдиган Ўзбекистон фуқаросини ўлдириб кетди.\nМосквадаги Тожик миллий маркази раҳбари Хуршида Ҳамроқуловага кўра¸ Россияда ксенофобия кундан кун илдиз отмоқда.\n- Бугун Москвада тожик ва ўзбекларни келгинди дея таҳқирлаëтганларнинг ота бобоси уруш пайтида Тошкентдан паноҳ топган эди. Нафақат Тошкент¸ балки бутун Марказий Осиë уларга бошпана берган эди.\nМасалан, менинг отам Москвани ҳимоя қилатуриб ярадор бўлган эди. Биз уларга бу ҳақда эслатиб қўйишимизга тўғри келади¸ дейди Хуршида Ҳамроқулова.\nХуршида Ҳамроқуловага кўра¸ Россия матбуотида муҳожирларни ëмон отлиқ қилиш маъракаси давом этмоқда .\n- Тожик бировнинг қўл телефонини тортиб олди деб ëзишмоқда. Бу мақоладан кейин барчада “тожик ўғри” деган тушунча шаклланади ва айнан шу тушунча кишилар онгида ксенофобияга мойиллик уйғотади¸ дейди Хуршида Ҳамроқулова.\nХуршида Ҳамроқулова ксенофобия¸ ирқчиликнинг ҳар қандай кўринишларига қарши Россия ҳукумати билан изчили иш олиб бораëтганлигини айтади.


Ана холос! Неймарнинг ПСЖдан кетишини шахсан Қатар амири ҳал қилади\n11 май, 2018, 16:05\nФранциянинг ПСЖ клуби форварди Неймар жорий ёзнинг ўзидаёқ жамоасини ўзгартириши мумкин.\nMarca нашри тарқатган хабарга кўра бразилиялик футболчи парижликлар раҳбариятига кетиш истаги борлиги ҳақида айтган. Бу борада футболчининг отаси бир неча кун олдин клуб вакиллари билан алоқага чиққан.\nЭслатиб ўтиш лозимки, бундан аввалроқ Неймар Франция чемпионатига ўтиб адашгани ва уни яна Испанияга қайтариш истагида юрган “Реал” билан ўтган йилнинг декабрида мулоқотда бўлгани ҳақида хабарлар тарқалган эди.\nМаълумотларга қараганда Неймарнинг ПСЖдан кетишини фақатгина Қатар амири Тамим бин Хамад аль-Тани ҳал қилади. Унга футболчининг ортидан келадиган пуллар у қадар муҳим эмас. Шундай бўлсада ушбу трансфер тахминан 260-300 млн еврога тушиши баҳоланмоқда.


Бир тадбир сўнгидаги ўйлар – mulkdor.com\nБир тадбир сўнгидаги ўйлар\nSeptember 30 2018, 03:09 МаъорифЎзбекистон\n29 сентябрда қишлогимиздаги 32- сонли мактабда 1- октябрь- “Ўқитувчилар ва мураббийлар куни”га бағишланган тадбир бўлиб ўтди. Ўқувчилар даврасига олдин шу мактабда ишлаб, ҳозирда нафақадаги собиқ ўқитувчилар ҳам таклиф қилинди. Тадбир Ўзбекистон Республикаси давлат мадҳияси билан бошланди.\nСобиқ ўқитувчилар орасида энг кексаси -95 ёшли Абдураим ота Абдураҳмонов.\nУ киши умрининг 45 йилини мактабларда физика,математика фанларини ўқитишга бағишлаган\nАбдураим ота ўз сўзида, биз жуда қийин замонларда ўқиганмиз ва ишлаганмиз, дея гапириб,ўқувчилар агар яхши ўқиса, тартибли -интизомли, ота-оналарига меҳрибон бўлиб етишса, барча ўқитувчиларнинг вақти хуш бўлади,- деди.\nЎқитувчиларга мурожаат қилар экан, кекса педагог, ўқувчиларингизнинг билимларини ҳар жиҳатдан оширишга ҳаракат қилишингиз керак, шундагина мамлакатимиз дунёдаги кўзга кўринадиган мамлакатлар қаторида бўлади, деб умид қиламиз,- дея якунлади сўзини.\nҚатор фаҳрий ўқитувчилар сўзларидан кейин мактаб хаваскорлар тўгараги қатнашчилари рақс, қўшўқ ва сахна кўринишларини йиғилганлар эътиборига хавола қилишди.\nЎқувчилар санъати намуналарини томоша қилар эканман, бундан деярли ўттиз йиллар олдинги бир воқеа эсимга тушади.Худди шу мактабда Наврўз байрами ўтказилаяпти. Ҳурматли меҳмонлар қаторида колхоз раиси ҳам ўтирибди. Ўқувчилар бирин -кетин қойилмақом қилиб ижро этаётган кўринишлардан хурсанд бўлиб кетган раис, қандай талантлар -а, қандай ажойиб чиқишлар қилаяпти, деди ҳурсанчилигини яширолмай.\nТадбирни тайёрлашда фаол қатнашган ва бевосита олиб бораётган ўқитувчилардан бириси раис сўзларини эшитиб қолди ва унга қарата, ўқувчиларни назарда тутиб:\n– Булар сизларнинг қўлингизга тушгач хўрланадилар,- деди.\nРаисга ҳам рахмат, бирон оғир сўз билан жавоб бермади.\n(Айтишим лозим-ки, раис кўплар қаторидан олдинги, хўжалик учун кўп иш килган инсон эди).\nЎқитувчи эса мактаб ўқувчиларнинг нафакат мажбурий меҳнат бўлган пахта теримидаги иштирокини, балки мактабдан кейинги хаётида ҳам кўп оғир бўлган ўша пайтлардаги колхоз турмушини назарда тутган эди.\nМактаблар ўша пайтларда 3-4 сентябрдан бошлаб ёпилар ва 5 синфдан бошлаб барча ўқувчилар пахта теримига мажбурланар эди. Кўп холларда 1-4 синфлар ҳам 1-2 соат ўқиб, теримга чиқариларди.\nМактабга қайтиш эса одатда ноябрь ойларининг ўрталарида бўларди. Кўплаб марта декабрь ойига ҳам олиб кетган йиллар бўлган.\nҲеч қачон эсимдан чиқмайди: қайси бир йили янги йилдан кейин, 4- декабрда ўқиш бошлаганмиз.\nШу кунларда мактабларимизда ўқиш давом этаётган , пахталаримиз далаларда терилаётган экан, булар мамлакатимизда бўлаётган ўзгаришлар , олдга қўйилган юксак марралар сари ташланаётган қадамлар, деб баҳоланиши лозим. Шу билан бирга, ижобий ўзгаришларимиз бизни баландпарвоз гаплар билан чалғитмаслиги, биринчи муваффақиятлардан оромбахш уйқуга тортмаслиги керак.\nНигоҳимиз доимо олдимизга қўйилган юксак марраларга қаратилиши керак.\n32- мактабнинг собик ўқитувчиси,\nЎзбекистондаги мактабларда синфлардаги ўқувчилар ...\nНамунавий лойиҳалар бўйича қурилмаган, мослаштирилган биноларда жойлашган, ўқувчилар сони етарли бўлмаган мактабларда, олис (тоғли, чўлли) аҳоли пунктларида жойлашган ...


Панама Ҳужжатлари: Шодиев Бельгиянинг иккинчи энг бой одами - BBC O'zbek\nImage caption Патох Шодиев Бельгиянинг иккинчи энг бой одами дейилади\nПанама ҳужжатларининг сиздирилиши кетидан турли матбуот воситалари ўз ўлкаларига таалуқли ишларга назар ташлашмоқда. Бельгиянинг МО журнали "Бельгиянинг иккинчи бой одамга алоқадор офшор ҳисоблари" деб номланган мақоласида асли ўзбекистонлик бўлган Патох Шодиевнинг офшор ҳисобига назар ташлайди. Би-би-си бу мақоланинг қисқача мазмунини келтиради.\nICIJ га сиздирилган PDF ҳужжатларда саккизта офшор ширкатнинг номи зикр қилинади. Бу ширкатларнинг барига битта шахс эгалик қилади. Унинг паспорти ҳам сиздирилган электрон мактубда аксланган. Бу одам Бельгия фуқароси ва мамлакатда Алберт Фрердан (Albert Frère) кейинги энг бой одамдир. Forbes Шодиевнинг дунё бойлари қаторида 62 ўринга қўйган. Унинг бойлиги 1.62 миллиард АҚШ долларига тенглиги айтилади. Бадавлат асли ўзбекистонлик бизнесмен Eurasian Resources Groupнинг таъсисчиларидан бири саналади. Асосан хомашё ва металлар савдосига ихтисослашган бу гуруҳнинг йирик қароргоҳи Люксембургда жойлашган. Ширкат Бразилия, Қозоғистон, Россия ва Африкада фаолият кўрсатади. Жами 70 000 одамни иш билан таъминлайди, деб ёзади МО журнали "Бельгиянинг иккинчи бой одамга алоқадор офшор ҳисоблари" деб номланган мақоласида.\n2014 йилда St Peters Trust молиявий хизмат ширкати Шодиев ва унинг офшор бойликлари ҳақидаги барча маълумотларни Mossack Fonseca ширкатига жўнатади. Мақсад Mossack Fonseca эндиликда рўйхатдан ўтган воситаси ўлароқ унинг бойликларини бошқариши эди. Mossack Fonseca ўз навбатида St Peters Trust дан Шодиев бойликлари банд бўлган саккизта ширкатдаги молиянинг келиб чиқиши ҳақида тушунтириш сўрайди. Жавоб "Бу бойликлар шахсан Патох Шодиевга тегишли" қабилида бўлади. St Peters Trust шунингдек, Шодиев Овросиё Табиий Заҳиралари Корпорацияси Eurasian Natural Resources Corporation (ENRC) таъсисчиси ва ҳиссадори эканини, 2007 йилда Лондон Биржасида рўйхатга ўтказилган Қозоғистон метал гуруҳини ва кейинроқ бу гуруҳнинг Eurasian Natural Resources Corporation (ENRC) ихтиёрига ўтганини тилга олади. "Унинг бойлиги ENRCдан дивидентлар ва ENRCни 2007 йилда Лондон Биржасида рўйхатда бўлгани учун тушган фойдалардан ташкил топган", дейилади. "Шодиев собиқ Шўролар иттифоқида хориж билан савдо алоқалари вазирлигида ишлаган ва ҳозирда Қозоғистон президенти Нурсултон Назарбоевга бизнес маслаҳатчидир". Шунга қарамай, Mossack Fonseca Шодиевнинг бойлигидан шубҳаларини ўртага отади. "Жаноб Шодиев бир неча ишлар бўйича, улар қаторида келиб чиқиши сохтакорликка асосланган (пул ювиш ҳисобига орттирилган маблағ) пуллар билан уй сотиб олишда айбланган", дейилади ширкатнинг ичида айланган электрон мактубларнинг бирида. Ҳужжатларда шунингдек, Бельгия матбуотида Шодиев ҳақида чиққан мақолаларга илова ҳам берилган. Улардан бирида "Энг бой одамлардан бири пул ювиш ва жиноий тил бириктириш айблари билан Бельгия маҳкамасида ҳозир бўлади" қабилида сарлавҳа бор. St Peters Trust Mossack Fonseca томонидан бу раддиядан норози бўлади. 2014 йилнинг 8 май куни ширкат Mossack Fonsecaнинг асосчиси ва раҳбари Jürgen Mossack ўзига электрон мактуб йўллайди.\nЎз ширкатлари орасидаги ишончли муносабатларга ишора қилар экан, мактубда "Мен Сиз ва Сизнинг ширкатингиз бу масалани қайта кўриб чиқишини истайман", дейилади. Mossack Fonseca эса Шодиевнинг ширкатлари устидан маъмурий иш юритиш вазифасини рад қилганини маълум қилади. St Peters Trust "Сизга йўлланган барча ҳужжатларни қайтаринг, сизнинг ширкатингиз билан барча алоқаларимизни тўхтади деб билинг", дея талаб қилади. 2016 йил бўйича оддий бир текширув натижасида бу саккизта ширкат ҳамон фаоллигини кўрсатиши, аммо бошқа бир ширкат томонидан маъмурий бошқарилиши аён бўлади, деб ёзади МО журнали "Бельгиянинг иккинчи бой одамга алоқадор офшор ҳисоблари" деб номланган мақоласида.\nМақолада айтилишича, Шодиев Шўролар Иттифоқида вояга етган. Москвада халқаро қонунчилик ва тил ўрганган. Советларнинг Хориж мамлакатлари билан савдо вазирлигида ишлаган. Унинг номи доим Александр Машкевич ва Алижон Ибрагимовлар бирга зикр қилинади. Улар Шодиевнинг "ҳамроҳлари" ва бизнес ҳамкорлари ўлароқ танилган. Учовлон ўтган асрнинг тўқсонинчи йилларда Қозоғистонда оғир саноатни хусусийлаштириш даврида бойлик тўплашган.Шодиев ва унинг икки бизнес ҳамкори бепоён мамлакатнинг табиий заҳиралари устидан назорат ўрнатишади, бу йўлда уларнинг Қозоғистон сиёсий элитаси билан яқин алоқалари ёрдам беради. Шодиев 1991 йилдан бери президент бўлган Нурсултон Назарбоевнинг яқин маслаҳатчисидир. Тўқсонинчи йилларнинг бошида Шодиев Бельгия келиб ўрнашади. Бу ерда бир неча ширкатларга асос солади. 1996 йилнинг ёзида Бельгиянинг пул ювишга қарши идораси Брюссел маҳкамасини бир иш бўйича огоҳлантиради. Йирик уй савдосида Шодиевнинг номи келиб чиқади. Бельгия мулозимларига кўра, айни савдо-сотиқ пул ювиш амалига алоқадор бўлиши мумкин. Айни давр мобайнида Шодиев Бельгиянинг хизмат кўрсатиш ширкати Tractebel ишида ҳам муҳим рол ўйнагани айтилади. Бу ширкат Қозоғистонда энергетика соҳасида иш бошлайди, 1997 йилда 8000 чақиримлик газ қувурини ётқизиш лойиҳасини қўлга киритади. Шодиев, Машкевич ва Ибрагимов Бельгия ширкати ва Қозоғистон ўртасида воситачилик қилишади. Бир неча матбуот нашрлари ўшанда бу учовлон турфа, ўта мураккаб офшор ширкатлар орқали ўн миллионлаб долларни ўз "комиссия" тўловлари ўлароқ ўзлаштиргани ҳақида ёзади. Ана шу маблағларнинг беш миллион доллари Бельгия қайтиб киради. Қозоғистоннинг Tractebel ширкати билан лойиҳаси молиявий фалокатга айланиб, барбод бўлади.\n"Мен Швейцарияда муқим яшайман ва глобал солиқлар бўйича ўз улушимни тўлаб бораман", деган эди Шодиев Бельгия журналистлари йигирмадан ортиқ офшор ширкатлар ҳақида сўрашганида. "Ҳар бир бельгиялик каби менинг молиявий маълумотларим шахсийдир, шунинг учун ҳам сиз айтаётган бизнес маълумотларнинг тўғри ва ёки нотўғрилига доир ҳеч нарса демайман. Шунга қарамай, мен бошқа кўплаб инсонлар каби, бизнес ва шахсий бойликларимни бир неча давлатларда сақлайман, баъзан хорижий ихтисослашган корпорацияларнинг хизматларидан ўзимнинг маълум сармояларим учун фойдаланаман. Бунда ноқонуний ҳеч нарса йўқ. Мен ўзимнинг Швейцария, Бельгия ва ёки бошқа жойлардаги солиқ масъулиятларимдан бўйин товламайман", дейди Шодиев.\nSt Peters Trust бу борада изоҳ бергани йўқ, деб якунлайди МО журнали "Бельгиянинг иккинчи бой одамга алоқадор офшор ҳисоблари" деб номланган мақоласини.


Мунажжимлар башорати: 20 февраль куни Сизга юлдузлар нималарни ваъда қилмоқда? » Ўзбекистон янгиликлари – Zamin.uz\nХудонинг куни-да. Бугун кун давомида сизни жаҳлдорлик, тушкунлик, нафрат ва майда кўнгилсизликлар таъқиб этиши мумкин. Қанча ҳаракат қилманг, барибир улардан қочиб қутула олмайсиз. Лекин улар сизга зиён етказмайди. Куннинг иккинчи ярмида молиявий муаммоларингиз сизнинг фойдангизга ҳал бўлади. Бу муаммони яқин танишлардан бири ҳал этади. Кечқурун тоза ҳавода сайр қилинг. Тўғри овқатланинг. Айримлар кечқурун дўстлар билан кафеда учрашиб суҳбатлашиши мумкин.\n20 февралда оиласизлар ўз муҳаббати учун қаттиқ курашиши талаб этилади. Рақиблар жиддий. Шунинг учун белни маҳкам бойлаб курашга отланинг. Молиявий масалада харажатлар даромадлар билан элликка эллик бўлиши кутилади. Аниқроғи, ҳам йўқотасиз, ҳам топасиз. Кимдир кечқурун олис сафарга отланишни мақсад қилган бўлса, бу сафарни бошқа кунга қолдира туринг. Бугун қилинадиган сафар сизга муваффақиятсизлик келтириши ҳеч гап эмас.\nБугун эҳтирослар, эмоция етагида қолиб кетмасликка ҳаракат қилинг. Шундоқ ҳам муаммоларни бартараф этиш учун керагидан кўп куч сарфлагансиз. Дам олинг, нафас ростланг. Ким янги ишга ўтган бўлса, хурсанд бўлаверсин. Сизни янги жамоада муваффақиятлар муштоқ кутмоқда. Кечки пайт баъзи дўстларимиз қисқа масофага сафар қилишлари мумкин. Бу сафар сизга моддий манфаат ҳам ҳадя этишини унутманг. Ўзингизни эҳтиёт қилинг.\n20 феврал куни ишхонангизда фикрингизнинг қанчалар тўғрилигини исботлашга уринасиз. Негалигини ҳатто ўзингиз ҳам билмайсиз. Ҳойнаҳой, кимдир сизни танқид остига олади-ю, унга жавоб сифатида шу ҳаракатларни содир этасиз. Аммо бунинг қўрқинчли жойи йўқ. Ҳаммаси ўткинчи. Жуфтингизни бугун алдашга ҳаракат қилманг. Бунинг оқибати яхшилик билан тугамаслиги мумкин. Кечқурун сизни унутилмас лаҳзалар кутиб қолади.\nБугун чин кўнгилдан дам олиш учун алоҳида вақт ажратишингиз тавсия қилинади. Аммо дам олиш экан деб дўкон айланиш, спиртли ичимликларни истеъмол қилиш ва туни билан кўчада юришингиз шарт эмас. Ёлғиз қолинг ва шу тахлит дам олинг. Суйганингиз билан кино ёки театрга тушинг. Бугун ҳаммомга тушиш, саломатликни тиклашга мўлжалланган сув билан боғлиқ муолажалар хайрли кечади.\n20 февралда пашшадан фил ясаш, ҳар бир вазиятдан шубҳаланиш яхшиликка олиб бормайди. Ўз вақтида ҳаёт йўналишингизни ўзгартиринг. Омад, муваффақият қаршингизда турибди. Кўзларни каттароқ очинг. Ҳаётга реал кўз билан боқинг. Молиявий муаммоларни бартараф этишда янги усулларни қидиринг. Харидлар, қарзлар ва инқироз ҳақида ўйлашдан тийилинг. Асабни асранг. Кечқурун тоза ҳавода сайр қилишни унутманг.\nЭрталабдан кўнглингиз ғашланиши кутилади. Аммо эҳтиросларга йўл берманг. Эмоциянгизни жиловда тутинг. Шунда сиз ҳар қандай кўнгилсизликни четлаб ўта оласиз. Асабларни бугун жуда эҳтиёт қилишингиз зарур бўлади. Ҳали синаб кўрилмаган таомларни истеъмол қилманг. Заҳарланиб касалхонага тушиб қолишингиз хавфи бор. Саломатлигингизга алоҳида эътибор билан ёндашинг. Айримлар кечқурун яқин дўстлар ёки танишларникига меҳмон бўлиб бориши мумкин.\n20 феврал куни ниҳоят ҳаётнинг қайси йўлидан бориш лозимлигини англаб етасиз. Албатта, бу йўлда ишончли ҳамроҳсиз ҳаракатлана олмайсиз. Молиявий масалада дафъатан ёрдамчилар пайдо бўлиши мумкин. Аммо уларга ишонманг. Ёрдамчилар даромаддан кўра харажатлардагина сизга кўмак бера олади. Оилалилар хонадонида бугун кечқурун ажойиб ва бир-биридан қувончли лаҳзалар юзага келади. Тайёр туринг. Ухлашга ётишдан олдин енгил ҳазм бўлувчи таомлар истеъмол қилинг.\nҲаётингизни ижобий тарафга ўзгартира олмайдиган вазиятлар, ишлар ва ҳодисалардан нари бўлишингиз тавсия этилади. Ҳар қандай кўринишдаги учрашувлардан ҳам воз кечинг ва дам олинг. Муҳаббатда оиласизлар эҳтиёткор бўлмаса, кулгили вазиятда қолиб кетишлари мумкин. Моддий аҳволингиз бугун безовталанадиган даражада бўлмайди. Хотиржам бўлинг. Саломатликни сақланг. Яқинларингизни эҳтиёт қилинг.\n20 февралда принципларингизга қарши бора кўрманг. Ундан кўра, иш жойингизда зиммангиздаги вазифани аъло даражада адо этишгагина эътибор қаратинг. Айниқса, ақлий меҳнат кишиси бўлсангиз, принциплардан албатта воз кечишингиз талаб этилади. Куннинг иккинчи ярмида биров сизга сердаромад ишда ҳамкорликни таклиф этиши мумкин. Албатта рози бўлинг. Ёмон ниятли одамлар назаридан нари бўлишга ҳаракат қилинг.\nЭрталабданоқ ишхонангизда мартабангиз орта боришига шахсан гувоҳ бўласиз. Истеъдодингизга ҳамкасбларнинг барча-барчаси қойил қолади. Оила қурмаганлар тушдан кейин бир инсонни учратишлари кутилмоқда. Шу инсон юрагингиздаги ҳаловатни ўғирлаб қўйиши турган гап. Лекин кўнгил изҳорларига шошилманг. Ҳаммаси меъёрида бўлса, муносабатларингиз тез орада янада мустаҳкамланишига шубҳа йўқ. Саломатлигингиз масаласида жуда эҳтиёткор бўлинг.\n20 феврал куни не ишга қўл урманг, қувонч ва хурсандчиликларга эришасиз. Бу ҳам ўзингиз севган иш билан машғуллигингизнинг натижасидир. Молиявий аҳволингиз ҳавас қилса арзийдиган даражада кечади. Демак, ёқимли харидларга эрк берсангиз ҳам зиён кўрмайсиз. Яқинларингизга совғалар харид қилинг. Афсуски, кечқурун кутилмаган бир шахснинг хонадонингизга ташрифи кайфиятингизни бузиши мумкин.\nЯнгиликлар » Ҳаёт тарзи » Мунажжимлар башорати: 20 февраль куни Сизга юлдузлар нималарни ваъда қилмоқда?\n00:30 Мунажжимлар башорати: 14 февраль куни Сизга юлдузлар нималарни ваъда қилмоқда?\n00:28 Мунажжимлар башорати: 12 февраль куни юлдузларга Сизга нималарни ваъда қилмоқда?\n00:13 Мунажжимлар башорати: 28 сентябрь куни юлдузлар сизга нималарни ваъда қилмоқда?\n22:41 Мунажжимлар башорати: 24 июл куни юлдузлар сизга нималарни ваъда қиларкин?..


Қорачиқ > Ўқинг, қизиқ! > Биз тўғри деб билган хатоликлар\nБиз тўғри деб билган хатоликлар\nХитой девори фазодан оддий кўз билан кўринади. Хитой девори катта бўлиши мумкин. Лекин фазодан кўринадиган даражада кенг эмас. Инсон маҳсули бўлган ва фазодан кўринадиган нарсалар аслида чироқлардир.\nЖуда баланддан тушган танга пул одамни ўлдириши мумкин. Танга пулни қанчалик юқоридан ташласангиз ҳам у чиқадиган энг катта тезлик 50-80 км. Бу ўлдирадиган даражада эмас, лекин оғриқли.\nКўплаб технологик жиҳозлардаги сигнал кўрсаткичи сигналнинг кучини кўрсатади. Жиҳозлардаги сигнал кўрсаткичининг тўла бўлиши жиҳознинг тўла қабуллаётганини билдирмайди. База станциясига яқин-узоқлиги бу ерда асосий роль ўйнайди.\nМегапиксел қанчалик катта бўлса, камера шунчалик яхши. Мегапикселнинг катта бўлиши сифатли суратга олишни билдирмайди. Мавжуд бўлган мегапикселнинг қиймати фақатгина фотосуратнинг ўлчамини кўрсатади. Линза сифати, сенсор формати ва шу кабилар билан фотосуратнинг сифати белгиланади. Мегапиксел фақатгина бир фактор ва жуда муҳим фактор ҳам эмас.\nИтлар сўлак оқизиш билан терлайди. Йўқ. Оғизлари билан тез-тез нафас олиш орқали вужуд иссиқлигини мувозанатда сақлайди. Терлаши аслида оёқ товонларидан амалга ошади.\nЮтиб юборилган сақичнинг ҳазм бўлишига етти йил кетади. Сақичнинг чайналадиган қисми ҳазм бўлмагани учун бадандан чиқариб ташаланади. Қолган (шакар, крахмал каби) моддалар эса вужуд тарафидан сўриб олинади.\nБалиқ билан бирга қатиқ ичилмайди. Бунга қарамай балиқ янги тутилган бўлса, уни қатиқ билан бирга истеъмол қилишнинг зарари йўқ. Заҳарланишнинг сабаби қатиқ эмас, балиқ ичидаги “гистамин” протеинидир. Бу модда қатиқда ҳам бўлганлигидан бирга истеъмаол қилинганида вужуддаги гистомин миқдори ортиб, аллергияси бўлган кишиларда қизаришга ёки қичишишга сабаб бўлиши мумкин. Балиқнинг янги тутилганига ишонсангиз, қатиқ билан бирга истеъмол қилишинизнинг зарари йўқ.\nКамалакда етти ранг бор. Камалакдаги ранглар қизил, тўқ сариқ, сариқ, яшил, ҳаворанг, кўк ва сиёҳранг сифатида маълум. Аслида камалакда узлуксиз ранг спектри бор. Лекин инсоннинг ранг ажрата олиши ранглар белбоғи бор деган янглиш фикрга олиб келади. Камалакда эса одам кўзи ажрата оладиган 7 дан ортиқ ранг бўлади.\nПиза минораси бир тарафга қийшайган шаклда қурилган. Италянларнинг бу машҳур минораси аслида тикка қилиб қурилган. Лекин қурилган 1173 йилдан бери асосидаги юмшоқ ер туфайли жануб тарафга оға бошлаган.\nКапалакларнинг умри бир кун. Баъзи вояга етган капалакларнинг умри 1-2 ойгача бориши мумкин. Бир нечта мавсум яшайдиганлари қишда уйқуга кетади ёки иссиқ мамлакатларга кўчиши мумкин.\nВегетерианлар асло жонивор маҳсулотларини емайди. Вегетерианлик таркибида кўплаб гуруҳларни ўз ичига олган яшаш тарзидир. Балиқ ва паррандалар, тухум ва сут маҳсулотларини истеъмол қиладиган гуруҳлар ҳам бор.\niPhoneларнинг батарея заряди бекитилган дастурлар билан кўпроққа етади. Батарея заряди билан боғлиқ ўртага чиққан кўплаб ривоятлар орасидан бу иш ҳақиқатга мос келмайди. Зарядлаш билан боғлиқ бир муаммонгиз бўлмаган тақдирда тезда дастурларни бекитишингизга ҳожат йўқ.\nКўп ширинлик еган қанд касали бўлади. Кўп ширинлик истеъмол қилиш билан диабет орасида ҳеч қандай боғлиқлик йўқ.\nОвқат билан сув ичилмайди. Кўпчилигимиз овқат вақтида сув ичиш вазннинг ортишига олиб келади деб ўйлаймиз. Қанчалик чанқасак ҳам сув ичишни овқатдан 1-2 соат кейинга қолдирамиз ёки овқатдан олдин ичамиз. Овқат билан сув ичиш вазнни орттирмайди, аксинча иштаҳани пасайтиришга ёрдамчи бўлади. Фақат ҳазм қилишда муаммолари бўлган кишилар овқат вақтида сув ичмаслиги керак.\nТимсоҳ қувлаган вақтда зигзагсимон йўналишда қочиш керак. Тимсоҳлар қуруқликда жуда камдан-кам овлашади. Ўртача тимсоҳнинг қуруқликдаги максимум тезлиги 15 км атрофида.\nИнсонлар мияларининг фақатгина 10%идан фойдаланадилар. Мияни ўрганишдаги тадқиқотлар шуни кўрсатадики, миямизнинг бутун асаб толалари турли фаолиятлар давомида фойдаланилади.\nАвтомобилнинг бензин бакига теккан ўқ автомобилни портлатиб юбориши мумкин. Бу фақат фильмларда бўлиши мумкин. Аслида ўқ ё бак деворида қолиб кетади, ё портлашсиз тешиб ўтиб кетади.\nБуқалар қизил рангни кўрганда ғазабланади. Буқаларни аччиқлантирадиган нарса аслида матадорларнинг ҳаракатларидир.\nЧақмоқ айни жойга икки марта тушмайди. Чақмоқ айни жойларга кўп бор қайта тушади. Бу жойлар асосан баланд бинолар ёки дарахтлардир.\nОйна қаттиқ моддадир. Шиша аслида шаклсиз моддадир. Демак, жуда секинлик билан оқади. Шу сабабли эски дераза ойналарининг пастки тарафи қалинроқ бўлади.\nСмартфонни кечаси зарядда қолдириш батареясига зарар беради. Смартфонлар батареялари зарядга тўлгач, электр оқимини кесади. Яъни 100% заряд олгач, телефонни заряддан олмасангиз ҳам ҳеч нарса қилмайди. На телефон портлайди, на батареянинг умри қисқаради.\nДунёдаги бутун инсонлар бир вақтда сакраса, зилзила бўлади. Зилзила учун бундан кўпроқ энергия ҳосил бўлиши керак.\nТелевизорни яқиндан томоша қилиш кўриш қобилиятини бузади. Рангли телевизорлар сотувга илк чиққан йилларда чиққан ва асоси бўлмаган иддаодир.\nЎзимизни ёмон ҳис қилганимизда C витаминини қабул қилсак, хаста бўлмаймиз. Кўплаган тадқиқотлар кўрсатмоқдаки, вирус организмингизга кирган бўлса, C витаминини олсангиз ҳам шамоллашингиз мумкин.\nҲозирда “Yahoo” сайтидан фойдаланадиганлар қолмади. “Yahoo” бугун ҳам дунёнинг энг кўп фойдаланиладиган интернет саҳифаларидан бири. Албатта, “Google”чалик эмас.\nБензин қуйиш шохобчаларида мобил телефондан фойдаланиш хавфли. Бугунги кунгача бирортаям бензин қуйиш шохобчасида мобил телефон туфайли портлаш ёки ёнғин чиқиш ҳодисаси бўлмаган.\n“Суши” японча “хом балиқ” деганидир. Аслида суши япон тилида “нордон гуруч” деган маънони билдиради.\nТуяқушлар бир нарсадан қўрққанида бошларини қумга тиқиб олишади. Аслида улар тухумларини тупроққа кўмиш учун ер ковлайди. Тухумларидан тез-тез хабар олганлиги учун бошлари кўпинча пастда бўлади.\nАтмосферага кирган метеорит дарров оловли коптокка айланади. Ерга тушган баъзи метеоритларнинг устида эримаган муз қатлами бўлган.\nШамоллаш кучайганида антибиотик олиш керак. Шамоллашнинг сабаби вируслардир ва антибиотик вирусларга ҳеч қандай зарар етказа олмайди.\nУй пашшаларининг умри 24 соатдир. Аслида уларнинг умри 1 ойгача бўлади.\nҚуёш системида 9 та сайёра бор. Қуёш системасида 8 та сайёра бор. Плутон сайёра бўлиш хоссаларига эга бўлмагани учун 2006 йилдан бери сайёра ҳисобланмайди.\nҚуёнлар сабзини хуш кўришади. Бу фақат мултфильмларда бўлиши мумкин. Қуёнлар аслида яшилликларни ёқтиришади.\nЦезар салатининг номи машҳур рим қўмондони Юлий Цезардан келиб чиққан. Цезар салатини Цезар Кардини исмли италян бўлган америкалик ошпаз 1924 йили ўйлаб топган.\nОлтин балиқларнинг хотираси 3 сониядир. Олимлар олтин балиқларнинг хотираси бир ой эканлигини тахмин қилишмоқда.\nКемалар чўкаётган вақтида юборадиган S.O.S: "Save Our Ship"нинг бош ҳарфларидир. Яъни “Кемамизни қутқаринг”. Бу ҳарфларнинг расшифровкаси йўқ. Морзе алифбосидаги уч чизиқ, уч нуқта ва уч чизиқнинг ифодасидир.


Ўзбекистоннинг икки буюк шоири Ҳамид Олимжон ва Зулфия ижоди ҳамда муҳаббати ҳақидаги ҳужжатли фильм премьераси 14 сентябрь куни бўлиб ўтади. Картина сценарий муаллифи ва режиссёри сифатида таниқли продюсер, бастакор, юртимизда хип-хоп маданиятини тарғиб этишда муҳим ўрин эгаллаган Руслан Салиев намоён бўлди.\nBWG Production компанияси томонидан суратга олинган мазкур фильм бир нечта сабабларга кўра томошабин эътиборига лойиқдир.\nБиринчидан, фильм Ҳамид ва Зулфиянинг муҳаббат ва ижод йўли ҳақидаги ҳикоя бўлиб, мусиқа ва шеъриятни арт-документалистика сифатида синтезлаб, уйғунлаштиради.\nИккинчидан, лентадан илгари чоп этилмаган метериаллар, ҳамда Россия ёзувчилар уюшмаси аъзоси, табиий Фанлар доктори, адабиётшунос, зодагонлар оиласи вакили, академик Чагин Геннадий билан эксклюзив суҳбат ўрин эгаллаган.\nУчинчидан, «Ҳамид ва Зулфия» янгича услубда суратга олинган бўлиб, у 20-асрдаги икки буюк ўзбек шоирининг маданий мероси ҳақида сўзловчи ривоятдир.\nТўртинчидан, фильмнинг эътиборга лойиқ тарафи шундаки, шоирлар шеърларини кино ва театр юлдузлари бўлмиш - Говҳар Зокирова, Рустам Сагдуллаев, Адиз Раджабов, Юлдуз Раджабова, Бобур Йўлдошев, Нигина Жабборова ва хонанда Севара Назархонлар ўқишган.\nБешинчидан, мусиқа таниқли саунд-продюсер ва бастакор Марат Максудига тегишли.\nФильмда театр ва кино актёри Хасан Солихов, «Ильхом» театри актрисаси Нигина Жабборова, кино актрисаси Малика Раҳимова, миллий рақс танлови ғолиби Жанар Туреева ва бош қаҳрамонларнинг болаликдаги образини яратган ёш ижодкорлар Ўрхан Толибов, ҳамда Малика Собиржоновалар суратга тушганлар.\nСуратга олиш ишлари Тошкент, Жиззах ва Москва шаҳарларида 2019 йилнинг октябрь ойидан 2020 йилнинг май ойига қадар давом этган. Фильмни Milliy TV каналида 14 сентябрь куни соат 22:00да ўзбек тилида, 21 сентябрда соат 22:00да рус тилида томоша қилиш мумкин.\nКомпания: BLUE WHITE AND GREEN PRODUCTION\nСценарий муаллифи ва режиссёр: Руслан Салиев\nПостановкачи оператор: Сарвар Сабиров\nБастакор: Марат Максуди\nМусиқий продюсер: Руслан Салиев\nНашр санаси: 14-09-2020\nҲамид ва Зулфия, шоирлар, фильм, ҳужжатли, янгиликлар, премьера


OzodDayjest: Қарамоғидаги қизалоқни игна санчиб азоблаган энага жазоланди\n15 декабр 2019, Тошкент вақти: 16:06\nМарҳаматда марҳаматсиз энага судланди\nАндижон вилояти Марҳамат туманида яшовчи 54 ёшли аёли унга омонат топширилган 5 ёшли қизалоқни қийноққа солишда айбдор деб топилди (“Даракчи”, 5 апрель). Шу туманда яшовчи аёл Қозоғистонга ишлагани кетаркан, қизини энагага топширган. Исми ошкор этилмаган энага эса қарамоғидаги ожиз қизчани муттасил равишда қийнаб келган. Жумладан, пешонасига игна санчган, белига таёқ билан урган, “онанг ўлган” деб томоғидан бўғган, қайноқ сув қуйган. 54 ёшли энагага иш ҳақининг 20 фоизини давлат ҳисобига ушлаб қолган ҳолда 2 йил муддатга ахлоқ тузатиш ишлари жазоси тайинланган. Жиноят ишлари бўйича Марҳамат тумани суди судьяси Жаҳонгир Якубхўжаевга кўра, судланувчига жазо тайинлашда аёлнинг 2 фарзанди борлиги, оилада ягона боқувчи экани ва бошқа омиллар ҳисобга олинган. Энага қандай сабабга кўра жиноятни содир этгани, унинг руҳий ҳолати қандай эканига ойдинлик киритилмаган.\n“Ўзбеккино” миллий агентлиги ҳомийлигида, Жаҳонгир Қосимов режиссёрлигида XV асрда яшаган атоқли уламо Хожа Аҳрор Валий ҳақида ҳужжатли фильм суратга олинди. Агентлик бош директори ўринбосари Шуҳрат Ризаевнинг “Даракчи” нашрига маълум қилишича, мазкур фильм Хожа Аҳрор Валий ҳақида совет замонида шаклланган салбий қарашларга барҳам бериш мақсадида ишланган. Атоқли адиб Мақсуд Шайхзоданинг “Мирзо Улуғбек” трагедиясида Хожа Аҳрор Валий илм-фанга қарши жоҳил уламо ва Улуғбекнинг ғаними сифатида тасвирланган. Шуҳрат Ризаевга кўра, аслида Хожа Аҳрор Валий мамлакат ва миллат ривожи учун кўп хайрли ишлар қилган зот бўлган. Бу борада Абдураҳмон Жомий, Алишер Навоий ва Бобурнинг асарларини далил қилиб келтириш мумкин. Қолаверса, Хожа Аҳрор Валий ва Улуғбек муносабати Шайхзода талқин этганидан фарқ қилган. “Хожа Аҳрор Валий ҳақида халққа тўғри маълумот бериш учун ҳужжатли фильм суратга олиш керак эди ва бу амалга ошди” дейди “Ўзбеккино” раҳбари ўринбосари Ш.Ризаев.\nНавоий шаҳридаги 14-мактабнинг 6-синфида ўқиётган Муҳаммадали Тотлибоев фавқулодда қобилияти билан “калькулятор бола” деган ном олди ва машҳур бўлиб кетди (“Ҳуррият”, 4 апрель). Ҳисоб-китобга уста болакай 15 хонали сонни исталган бир хонали сонга кўпайтириш амалини 4-5 сонияда хаёлан бажариб, натижани тўғри айтиб беради. Умуман, катта хонали сонларни бир-бирига кўпайтириб, бўла олади. Қайд этилишича, аввалроқ М.Тотлибоев “Зўр” телеканалидаги “Индиго” кўрсатувида қатнашиб, камёб қобилиятини намойиш этган. Аммо асосан санъаткорлардан иборат ҳакамлар ҳайъати кўрсатув ғолиблигини зеҳни беқиёс ёш математикка эмас, раққосга берган.


Ислом шариати осонликка бино қилинган\n12:01 / 02.11.2018 1906 pdf Ўқиш режими + -\nДоимо бандаларга енгилликни хоҳлаш, уларни тоқатлари етмайдиган даражадаги оғир ва машаққатли амалларга буюрмаслик Ислом динининг асосий ва улкан қоидасидир.\nИслом шариати осонликка бино қилинган. Пайғамбаримиз алайҳиссалом саҳобалари Муъоз ибн Жабал ва Абу Мусо Ашъарий розияллоҳу анҳумони Яманга юбораётиб, «Севинтиринглар, бездирманглар, енгиллаштиринглар, қийинлаштирманглар», деганлар.\nАввал айтиб ўтилганидек, қарилик заифлик демакдир. Заифлик баъзи ҳолатларда ибодатларни бажаришни қийинлаштириши ҳам эҳтимолдан холи эмас. Осонлик дини бўлган Исломда қарилик юзасидан ибодатларни енгиллаштириш ҳам йўлга қўйилган.\nҚариларга осонлик туғдириш учун Қуръон етти ҳарфда нозил қилинган.\nУбай ибн Каъб розияллоҳу анҳудан ривоят қилинади:\n«Набий соллаллоҳу алайҳи васаллам Бану Ғифорнинг ҳовузи олдида эканлар, ҳузурларига Жаброил алайҳиссалом келиб:\n«Аллоҳ умматинг Қуръонни бир ҳарфда ўқишини сенга амр қилмоқда», деди.\n«Аллоҳдан Унинг офияти ва мағфиратини сўрайман. Албатта, бунга умматимнинг кучи етмайди», дедилар у зот. Сўнгра иккинчи марта келиб:\n«Аллоҳ умматинг Қуръонни икки ҳарфда ўқишини сенга амр қилмоқда», деди.\n«Аллоҳдан Унинг офияти ва мағфиратини сўрайман. Албатта, бунга умматимнинг кучи етмайди», дедилар у зот. Кейин учинчи марта келиб:\n«Аллоҳ умматинг Қуръонни уч ҳарфда ўқишини сенга амр қилмоқда», деди.\n«Аллоҳдан Унинг офияти ва мағфиратини сўрайман. Албатта, умматимнинг бунга кучи етмайди», дедилар у зот. Кейин тўртинчи марта келиб:\n«Аллоҳ умматинг Қуръонни етти ҳарфда ўқишини сенга амр қилмоқда. Қайси ҳарфда ўқисалар ҳам тўғри қилган бўладилар», деди».\nМуслим, Абу Довуд ва Термизий ривоят қилганлар.\n«Эй Жаброил! Мен бир уммий умматга юборилганман. Уларнинг ичида кампирлар, қари чоллар, ёш болалар, кичик қизчалар ва мутлақо ёзув ўқимаган кишилар бор», дедилар. У:\n«Эй Муҳаммад! Қуръон етти ҳарфда нозил қилингандир», деди», дейилган.\nБу ҳадиси шарифда Қуръони каримнинг етти ҳарфда нозил бўлишидан кўзланган мақсад очиқ-ойдин келмоқда.\nНабий соллаллоҳу алайҳи васаллам Жаброил алайҳиссаломга қайта-қайта:\n«Аллоҳдан Унинг офияти ва мағфиратини сўрайман. Албатта, бунга умматнинг кучи етмайди», демоқдалар.\nБуни уч марта такрорлаганларидан кейин бир ҳарф етти ҳарфга етказилди.\nНабий соллаллоҳу алайҳи васаллам Қуръон оятларини олиб келадиган ва бир ҳарфда ўқишга амр бўлганини етказаётган фариштага умматларининг бунга кучи етмаслигини\n«Эй Жаброил! Мен бир уммий умматга юборилганман. Уларнинг ичида кампирлар, қари чоллар, ёш болалар, кичик қизчалар ва мутлақо ёзув ўқимаган кишилар бор», деган хитобларида баён қилмоқдалар.\nБундан Қуръони каримнинг етти ҳарфда нозил бўлиши аҳолининг турли табақаларига, жумладан, кекса аёллар, қари кишиларга осонлик яратиш учун, Каломуллоҳни ўқишни осонлаштириш мақсадида бўлганлиги келиб чиқади.\nҚарилик туфайли рўза тутишга қийналадиган кишиларга рўза тутмасдан, фидя бериш жорий қилинган.\n«У(рўза)ни қийналиб тутадиганлар зиммасида бир мискин таомича фидя бордир» ояти қари чол ва қари кампирга тегишли рухсатдир. Икковлари рўзани қийналиб тутадилар. Улар оғизларини очиб, ҳар бир кун ўрнига бир мискинга таом берадилар. Ҳомиладор ва эмизикли аёллар (боласига зарар етишидан) қўрқсалар, оғизларини очадилар ва таом берадилар».\nБухорий «Тафсир»да ва Абу Довуд ривоят қилишган.\n«Ибн Аббос розияллоҳу анҳумо: «Бу оят мансух эмас, балки қари чол ва кампир учундир. Улар рўза тутишга қодир эмас. Шунинг учун ҳар бир кун ўрнига бир мискинни таомлантирадилар», деди», дейилган.\nМаълумки, Исломда инсонни тоқатидан ташқари ишга таклиф қилиш йўқ. Жумладан, рўза масаласида ҳам. Шу маънода Аллоҳ таоло ўта кексайиб қолганлари сабабли рўза тутса қийналиб қоладиган қарияларга рўза тутмасликка рухсат берган.\nБу ҳақда Бақара сурасида оятлар келган. Биз ўрганаётган ривоятда улуғ саҳобий Абдуллоҳ ибн Аббос розияллоҳу анҳу ана шу ояти кариманинг ҳукмини тушунтириб бермоқдалар.\nМазкур оятга кўра, қартайиб қолган чол-кампирларга рўза тутмасликка рухсат бор ва рўзаси тутилмаган ҳар бир кун эвазига бир мискинга таом беришлари мумкин.\nБаъзи бир кишилар ўзлари ёш бўлсалар ҳам, соғлиқлари яхши эмаслиги сабабли рўза тутишга қийналадиган бўлиб қоладилар. Ана шундай кишилар ҳам рўза тутмасликлари мумкин. Рўзанинг ўрнига фидя берадилар.\n«Фидя» сўзининг луғавий маъноси «фидо қилиш» бўлиб, шариатда маълум бир нарсанинг ўрнига мол сарфлаш фидя бериш деб аталади.\nҚариликлари туфайли рўза тута олмайдиганлар учун фидя беришнинг жорий қилиниши бежиз эмас. Унда мискинларнинг манфаати билан бирга, ўша рўза тута олмаган кишиларнинг ибодатни адо эта олмаганлари учун афсус-надоматларини енгиллатиш ҳам бор.\nКексалиги туфайли намозда қийналадиган кишиларга ўтириб намоз ўқишга рухсат берилган.\n«Оиша розияллоҳу анҳодан Расулуллоҳ соллаллоҳу алайҳи васалламнинг тунги намозлари ҳақида сўрашди. У киши шундай дедилар:\n«У зот тунда тик туриб ҳам, ўтириб ҳам узоқ намоз ўқир эдилар. Тик туриб қироат қилсалар, тик туриб рукуъ қилар эдилар. Ўтириб қироат қилсалар, ўтириб рукуъ қилар эдилар».\nМуслим, Термизий ва Насоий ривоят қилишган.\nДемак, Пайғамбаримиз соллаллоҳу алайҳи васаллам тунги нафл намозни баъзан тик туриб, баъзан ўтириб ўқиганлар. Хусусан, чарчаб турганларида, аниқроғи, қариб қолганларида ўтириб ўқиганлар. Бу ҳол келаси ривоятда очиқ айтилади.\n«Расулуллоҳ соллаллоҳу алайҳи васаллам тўлишиб, (гавдалари) оғирлашиб қолганида аксар намозни ўтириб ўқир эдилар».\n«Вафотларидан олдин кўпгина намозлари ўтирган ҳолларида бўлар эди», дейилган.\nАлбатта, бу ерда нафл намоз ҳақида сўз кетмоқда. Бу ҳам шариатимизнинг узрли кишиларга берган енгилликларидан биридир.\nFarrux 18:00 / 18.02.2019\nМақолалар бир биридан го‘зал, Аллоҳ ҳаммамизга Иймон нурини зиёда қилсин.\nАллоҳ таоло осмонлару ерни жума куни яратган\n11:05 / 02.11.2018 4562\nОсмону ердаги барча нарсалар Аллоҳни поклаб ёд этадир\n14:09 / 02.11.2018 1557\nУйингизда баракани таъминловчи омиллар\nУч нарса доимий назоратга оламизndash телевизорниndash интернетниndash телефонни.Уч нарсани тақиқлаймизndash ғийбатниndash тортишувниndash ҳурматсизликни.Уч нарсани давомли давоми...\n1681 08:00 / 05 май\nСафарда ҳамроҳига ёрдам кўрсатишнинг фазли ҳақида\n2891 t r . ,. 2891. Абу Ҳурайра розияллоҳу анҳудан ривоят қилинади.Набий соллаллоҳу алайҳи васаллам .Ҳар бир бўғим учун ҳар куни садақа лозимдир. давоми...\n745 10:00 / 07.07.2019\nАсал — инсонлар учун шифодир\nТабиатнинг энг шифобахш неъматларидан бири бу mdash асалдир. Бу табиий маҳсулот ёқимли ҳиди, ширинлиги билан, минг дарднинг шифоси сифатида қадрланади. Чунки давоми...\n4376 11:05 / 05.12.2019\nҲақларни эгасига қайтариладиган кун\nЖонзотлар, ҳайвонлар дунёда мукаллаф бўлмасаларда, қиёмат куни шохсиз қўй шохли қўйдан ўч олади. Шундай бўлгач, дунёда мукаллаф бўлган инсонлар ўртасидаги ҳақлар давоми...\n1501 11:06 / 30.06.2020\n66535 11:58 / 10.10.2018\n81717 11:56 / 10.10.2018\n9447 14:48 / 30 март


Fevral – 2018 – "СЕВИНЧ" ПФК расмий сайти\n◂ Аввалги янгиликлар\nБугун «Севинч» жамоасида анча йиллардан буён мураббий сифатида фаолият юритаётган ва жамоа ютуқларига муносиб ҳисса қўшаётган, воҳалик таниқли футбол мутахасиси – Баҳром Норсафаров 52 ёшга тўлди.\nБугун “Севинч” жамоасининг тажрибали ярим ҳимоячиси Малика Бурхонованинг туғилган куни. Маликахон бугун 19 ёшни қарши олди.\nБугун ўзбек футбол журналистикаси фахрийси, Ўзбекистонда хизмат кўрсатган ёшлар мураббийи, Республика тоифасидаги ҳакам, “Олтин қалам” Миллий мукофоти лауреати, Халқ таълими аълочиси, таниқли шарҳловчи ва устозимиз Ахбор ака Имомхўжаев муборак 82 ёшга тўлдилар.\nБугун Тошкент шаҳридаги «Ёшлик» СМда аёллар ўртасидаги футзал бўйича XIV Ўзбекистон чемпионатининг 1-босқич учрашувлари давом эттирилди.\nБугун Тошкентда бўлиб ўтаётган, аёллар ўртасидаги футзал бўйича XIV Ўзбекистон чемпионатининг 1-босқич 2-тур учрашувлари ўтказилди.\nПойтахтдаги “Ёшлик” спорт мажмуасида футзал бўйича аёллар ўртасидаги XIV Ўзбекистон чемпионатига старт берилди.\nБугун, Тошкентдаги “Ёшлик” спорт мажмуасида футзал бўйича аёллар ўртасидаги мамлакат чемпионатига старт берилди.\nҲар йили январ ойида бошланадиган аёллар ўртасидаги футзал бўйича чемпионат, бу йил ўтказилиши сўроқ остида турган эди.\n3 февраль куни янги мавсум Суперлига баҳслари учун қуръа ташлаш маросими ўтказилади. Қуръа қуйидаги тартибда бўлиб ўтади.


Ислом Хўжа мадрасаси – Ўзбекистон миллий олимпия қўмитаси\nХива хони Исфандиёрхоннинг вазири ва қайнотаси Сайид Ислом хўжа 1908-1910 йилларда Паҳлавон Маҳмуд мақбараси яқинда битта мадраса ва минора қурдиради. Мадрасани уста Худойберганҳожи қурган. Мадраса ва миноранинг кошин безакларини Эшмуҳаммад Худайбердиев ишлаган нақшлар асосида Хонқанинг Мадир қишлоғидаги усталардан Болта Ваисов ва Мадаминовлар ишлаганлар.\nМадраса 42 та ҳужрадан иборат бўлиб, 50 та талаба ўқиган. Унинг олдинги қисми 2 қават қилиб қурилган. Кираверишда ўнг томонда махсус масжид ҳам қурилган. Бош фасади билан минорага боғлиқ бўлган мадраса ташқи тузилиши ва безаклари бошқа мадрасалардан фарқ қилмайди. Пештоқининг ён қанотлари икки қаватли равоқлар қатори ва бурчак гулдасталаридан иборат. Равоқлар тепаси айрим ҳошиялар ва сиркор кошинлар билан чиройли қилиб безатилган. Кичик ҳовли бир қаватли ҳужралар билан ўралган.\nМадрасанинг энг йирик хонаси катта гумбазли масжиддир. Масжид мадрасанинг бутун жануби-ғарбий томонини эгаллаган, масжиднинг ички кўриниши Хива усталари ижодига хос катта гумбазли хона типида ёпилган. Гумбаз остида ва меҳробда сиркор ҳамда ганчкори безаклар ишлатиб чиройли манзара яратилган. Мадрасада ҳозирги вақтда “Хоразм Амалий санъати” музейи фаолият кўрсатмоқда.\nУшбу мажмуада Ислом Хўжа минораси асосий эътиборни тортади. ХIV аср меъморчилигининг қадимий меъёрларига мувофиқ амалга оширилган, кенг пойдевор ва кўзга кўринадиган баланд минорага эга бўлиб, мусулмонларни ибодатга чақиришга мўлжалланган. Мадраса Ислом Хўжа буйруғи ва ҳисобидан қурилган. Кейинчалик ўғли Исфандиёр Хон билан бирга минорани яна бир машҳур жой – Бухородаги машҳур Минораи Калон ўрнини босиши керак эди. Ишонч билан айта оламизки, ўша даврдаги энг яхши Хива усталари буни уддалашган. Ислом Хўжа минорасининг баландлиги Минораи Калоннинг баландлигидан ошиб, 56,6 метрни, пойдевори 9,5 метрни ташкил қилади. Шунга қарамай у жуда мустаҳкам ва енгил кўринади.\nБу таъсирга асосан мовий, кўк, оқ ва фируза сирланган сополнинг ёрқин қўшимчалари – минора ўқи атрофидаги горизонтал чизиқлар кўринишидаги ноёб нақшлар туфайли эришилади, улар миноранинг ғиштини безаб туради ва қуёшли кунларда гўзал Хива осмони ранглари билан рақобатлашади.\nИслом Хўжа ўз даврининг энг машҳур одамларидан бири бўлган ва Хивани ободонлаштириш учун кўп ишлаган. Унинг саъй-ҳаракатлари туфайли шифохоналар, почта алоқаси бўлими, телеграф, қўш дарвоза, Нуруллабой саройида Исфандиёрхоннинг қабулхонаси ва Хоразмнинг баъзи шаҳарларида янги кўприклар қурилди.


Тожикистонда таълим вазирини “бузилган рус тили учун” ишдан бўшатиш таклиф қилинмоқда » Ўзбекистон янгиликлари – Zamin.uz\nТожикистон таълим ва фан вазири Нуриддин Саид интернетда ўз шаънига айтилган танқидларга муносабат билдирди, деб ёзмоқда Tnews.uz сайти.\nИжтимоий тармоқларда пайдо бўлган танқидларга тожик вазирининг рус тилида гапириш даражаси сабаб бўлди. Матбуот анжуманида Нуридддин Саиднинг бузилган рус тилида журналистга жавоб бераётгани яқинда ижтимоий тармоқларга жойлаштирилди. Интернет-фойдаланувчиларининг кўпчилиги шу қадар дарғазаб бўлишдики, вазирни ишдан бўшатиш масаласида петиция тузиш ва имзолаш таклифи билан чиқишди.\nБироқ вазирни, давлат амалдорлари рус тилини яхши билиши шарт эмас, улар бошқа тилни ўрганишга мажбур эмас, дегувчилар ҳимоя қилиб чиқишди.\nНуриддин Саиднинг айтишича, рус тилини етарли даражада билади. «Тўғри мен, Толстой эмасман, Солженицин эмасман, бироқ рус тилини яхши биламан, -дея баёнот берди вазир. – Мен бу тилда гаплашаман, турли мажлис ва анжуманларда хукумат номидан мунозараларда қатнашаман. Мен иккита фан доктори ва 8 та фан номзодини етиштириб чиқарганман… Шундан кейин ҳам мени рус тилини билмаслигимда айблашмоқдами? Тўғри, менда акцент бор, бу ҳаммада ҳам учраб туради», дейди Тожикистон таълим ва фан вазири.\nНуриддин Саиднинг сўзларига қараганда, Тожикистондаги рус тилли аҳолининг кўпчилиги тожик тилини билмайди. «Кўпчилик бу ерда ўнлаб йиллардан бери истиқомат қилади, бироқ ҳамон тожик тилини ўрганишмаган», -дейди вазир.\nУнинг айтишича, Тожикистонда фаолият юритувчи маҳалий ва хорижий ОАВда ишловчи русий забон журналистлар давлат тилини билмайди, шу сабабли ҳам айрим саволларга рус тилида жавоб беришга мажбур бўлмоқда.\nЎз шаънига билдирилаётган танқидларни таълим вазири “обрўсизлантиришга қаратилган кампания” эканлигини айтди. «Вазирни обрўсизлантиришга уриниш — амалдаги ҳокимиятни обрўсизлантиришга уринишдир», -деди вазир.\nТожикистонда рус тили давлат мақомига эга эмас, аммо миллатлараро мулоқот тили сифатида кўрилади.\n10:48 Обама ва Меркель Туркиядаги исённи қоралади